***Монгол Улсын Их Хурлын 2012 оны хаврын ээлжит чуулганы Төрийн байгуулалтын байнгын хорооны 05 дугаар сарын 08-ны өдөр (Мягмар гариг)-ийн хуралдаан 15 цаг 40 минутад Төрийн ордны “Б” танхимд эхлэв.***

Байнгын хорооны дарга, Улсын Их Хурлын гишүүн Ж.Сүхбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 21 гишүүнээс 15 гишүүн ирж, 71.4 хувийн ирцтэй байв. Үүнд:*

***Чөлөөтэй:*** Э.Мөнх-Очир, Ц.Мөнх-Оргил, Ө.Энхтүвшин, Н.Энхболд.

***Өвчтэй:*** Д.Дондог.

***Тасалсан:*** Д.Загджав.

***Нэг. Нийслэлийн иргэдийн Төлөөлөгчдийн хурлын ээлжит сонгуулийн зардлын хэмжээг батлах тухай Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Н.Лувсанжав, тус хорооны нарийн бичгийн дарга Ч.Содномцэрэн, Тамгын газрын дарга Д.Баяндүүрэн, Нийслэлийн иргэдийн төлөөлөгчдийн хурлын нарийн бичгийн дарга Ж.Батбаясгалан, Нийслэлийн Засаг даргын Тамгын газрын Санхүү, төрийн сангийн хэлтсийн дарга Э.Ганхүү, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нар байлцав.

Тогтоолын төслийн талаарх танилцуулгыг Сонгуулийн ерөнхий хорооны дарга Н.Лувсанжав танилцуулав.

Танилцуулгатай холбогдуулан Улсын Их Хурлын гишүүн Э.Бат-Үүл, З.Энхболд, С.Ламбаа, Ц.Батбаяр, Ч.Сайханбилэг нарын асуусан асуултад ажлын хэсгээс Н.Лувсанжав, Ч.Содномцэрэн, Ж.Батбаясгалан нар хариулж, тайлбар хийв.

Улсын Их Хурлын гишүүн Ц.Батбаяр, Э.Бат-Үүл, З.Энхболд, Д.Энхбат нар санал хэлэв.

**Ж.Сүхбаатар:** -Улсын Их Хурлын гишүүн З.Энхболдын гаргасан, Нийслэлд интернэттэй хэсгийн хороодод вебкам байрлуулахад зориулж 100.0 сая төгрөг дэмжиж тусгая гэсэн саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 4

Бүгд 11

Гишүүдийн олонхийн саналаар дэмжигдлээ.

Нийслэлийн иргэдийн Төлөөлөгчдийн хурлын ээлжит сонгуулийн зардлын хэмжээг батлах тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан -

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Очирбат Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 16 цаг 15 минутад хэлэлцэж дуусав.***

***Хоёр. Монгол Улсын Засгийн газрын тухай хуульд нэмэлт оруулах тухай хуулийн төсөл (Улсын Их Хурлын гишүүн Ж.Сүхбаатар нараас өргөн мэдүүлсэн, хэлэлцэх эсэх)***

Хэлэлцэж буй асуудалтай холбогдуулан Ерөнхийлөгчийн Тамгын газрын дарга Д.Баттулга, хуулийн зөвлөх Г.Мөнхтулга, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт З.Нямцогт нар байлцав.

Хуулийн төслийн талаарх танилцуулгыг Улсын Их Хурлын гишүүн Ж.Сүхбаатар танилцуулав.

Танилцуулгатай холбогдуулан Улсын Их Хурлын гишүүн С.Ламбаа, Э.Бат-Үүл, Д.Лүндээжанцан нарын асуусан асуултад Улсын Их Хурлын гишүүн Ж.Сүхбаатар хариулж, тайлбар хийв.

Улсын Их Хурлын гишүүдээс санал гараагүй болно.

**Ж.Сүхбаатар:** -Монгол Улсын Засгийн газрын тухай хуульд нэмэлт оруулах тухай хуулийн төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 2

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Су.Батболд Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 16 цаг 30 минутад хэлэлцэж дуусав.***

***Гурав.*** ***Монгол Улсын Засгийн газрын тухай хуульд өөрчлөлт оруулах тухай, Улсын Их Хурлын тухай хуульд өөрчлөлт оруулах тухай хуулийн төслүүд (Монгол Улсын Ерөнхийлөгчөөс өргөн мэдүүлсэн, хэлэлцэх эсэх)***

Хэлэлцэж буй асуудалтай холбогдуулан Ерөнхийлөгчийн Тамгын газрын дарга Д.Баттулга, хуулийн зөвлөх Г.Мөнхтулга, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, З.Нямцогт нар байлцав.

Хуулийн төслийн талаарх танилцуулгыг Ерөнхийлөгчийн тамгын газрын дарга Д.Баттулга танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Ж.Сүхбаатар:** -Монгол Улсын Засгийн газрын тухай хуульд өөрчлөлт оруулах тухай, Улсын Их Хурлын тухай хуульд өөрчлөлт оруулах тухай хуулийн төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 1

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Э.Бат-Үүл Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 16 цаг 35 минутад хэлэлцэж дуусав.***

***Дөрөв. Монгол Улсын Их Хурлын тухай хуульд өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд (Улсын Их Хурлын гишүүн Н.Батбаяр нараас өргөн мэдүүлсэн, хэлэлцэх эсэх)***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх М.Тайшир, Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, З.Нямцогт нар байлцав.

Хуулийн төслийн талаарх төсөл санаачлагчийн илтгэлийг Улсын Их Хурлын гишүүн Ч.Сайханбилэг танилцуулав.

Төсөл санаачлагчийн илтгэлтэй холбогдуулан Улсын Их Хурлын гишүүн Р.Раш, Д.Лүндээжанцан нарын асуусан асуултад Улсын Их Хурлын гишүүн Ч.Сайханбилэг, Н.Батбаяр нар хариулж, тайлбар хийв.

Улсын Их Хурлын гишүүн Ч.Сайханбилэг, Су.Батболд, Д.Энхбат, Р.Раш, Э.Бат-Үүл, Д.Лүндээжанцан нар санал хэлэв.

**Ж.Сүхбаатар:** -Улсын Их Хурлын тухай хуульд өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 3

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Х.Тэмүүжин Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 16 цаг 48 минутад хэлэлцэж дуусав.***

***Тав. Сонгуулийн ерөнхий хорооны гишүүнээс чөлөөлөх, гишүүнээр томилох тухай асуудал.***

Хэлэлцэж буй асуудалтай холбогдуулан Ерөнхийлөгчийн тамгын газрын дарга Д.Баттулга, Шүүхийн ерөнхий зөвлөлийн гүйцэтгэх нарийн бичгийн дарга Н.Ганбаяр, нэр дэвшигч Г.Гэрэлт-Од, Б.Ганбат, Г.Алтан-Оч, Б.Билэгт, Д.Эрдэнэчулуун, Н.Дагва, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, З.Нямцогт нар байлцав.

Уг асуудлыг Улсын Их Хурлын гишүүн Ж.Сүхбаатар танилцуулав.

Танилцуулгатай холбогдуулан Улсын Их Хурлын гишүүн Э.Бат-Үүлийн асуусан асуултад ажлын хэсгээс Н.Ганбаяр хариулж, нэр дэвшигч Г.Гэрэлт-Од, Б.Ганбат, Г.Алтан-Оч, Б.Билэгт, Д.Эрдэнэчулуун, Н.Дагва нар тайлбар хийв.

Улсын Их Хурлын гишүүн Су.Батболд, Ч.Сайханбилэг, Д.Энхбат, Э.Бат-Үүл, Р.Раш, Ж.Сүхбаатар нар санал хэлэв.

**Ж.Сүхбаатар:** -Ганбаатарын Гэрэлт-Одыг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Бямбажавын Ганбатыг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Гэндэнгийн Алтан-Очыг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 5

Татгалзсан 8

Бүгд 13

Гишүүдийн олонхийн саналаар дэмжигдсэнгүй.

Баянмөнхийн Билэгтийг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Дашзэвэгийн Эрдэнэчулууныг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 2

Бүгд 13

Гишүүдийн олонхийн саналаар дэмжигдлээ.

Нацагийн Дагвыг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан -

Бүгд 13

Гишүүдийн олонхийн саналаар дэмжигдлээ.

**Ж.Сүхбаатар:** -Бүрэн эрхийн хугацаа дуусгавар болсон учраас П.Бямбацэрэн, Х.Пүрэвсүрэн, М.Мэндбилэг, Д.Сандаг-Очир, Д.Эрдэнэчулуун нарыг Сонгуулийн ерөнхий хорооны гишүүнээс тус тус чөлөөлөх саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхийн саналаар дэмжигдлээ.

Сонгуулийн ерөнхий хорооны гишүүнээс чөлөөлөх, гишүүнээр томилох тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан -

Бүгд 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ч.Сайханбилэг Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 17 цаг 35 минутад өндөрлөв.***

***Тэмдэглэлтэй танилцсан:***

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.СҮХБААТАР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ ХАВРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 05 ДУГААР**

**САРЫН 08-НЫ ӨДРИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 15 цаг 40 минутад эхлэв.***

***Ж.Сүхбаатар: -***Амрыг айлтгаж, Байнгын хорооны хурлаа нээе. Өнөөдөр хэлэлцэх асуудлын төлөвлөгөөнд 5 асуудал тусгагдсан байгаа.

Эхний асуудал бол Сонгуулийн ерөнхий хорооны гишүүнийг томилох тухай асуудал байгаа. Гэхдээ энэ асуудлын бэлтгэл, бас өмнө хэлсэн ёсоор бас арай хангагдаж чадаагүй байгаа. Тийм болохоор яг энэ асуудал дээр хэрхэн яах вэ гэдгээ сүүлийн асуудал болгож оруулъя.

Хоёрдугаар асуудал нь бол Нийслэлийн иргэдийн төлөөлөгчдийн хурлын ээлжит сонгуулийн зардлын хэмжээг батлах тухай Улсын Их Хурлын тогтоолын төсөл байгаа. Энийгээ эхэнд нь болгож хэлэлцээд. Дараачийнх нь асуудалд нь Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай, Монгол Улсын Ерөнхийлөгчөөс өргөн мэдүүлсэн төслийн хэлэлцэх эсэх, мөн Сүхбаатар, Энхтүвшин, Сайханбилэг, Дондог, З.Энхболд нарын өргөн мэдүүлсэн Засгийн газрын тухай хуульд нэмэлт оруулах тухай хуулийн төслийн хэлэлцэх эсэх гээд. Лүндээ даргынх байгаа. Энэ саяных чинь өөр асуудал дээр.

Энэ дээр нөгөө юу байгаа. Энхбат, Алтай, Н.Батбаяр, Лүндээ дарга тийм байгаа цуг байгаа юм байна. Энэ өөр юмных нь юмыг андуураад биччихэж. Хэлэлцэх эсэх. Энэ юугаа манай ажлын албаныхан энэ юмнуудаа жаахан учрыг нь олно шүү.

Тэгээд дараачийнх нь асуудалд нь Улсын Их Хурлын тухай хуульд өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд. Н.Батбаяр, Ч.Сайханбилэг, Энхтүвшин нарын 2012 оны 5 дугаар сарын 3-ны өдөр өргөн мэдүүлсэн хэлэлцэх эсэх. Энэ хугацааны завсарлагын асуудал байгаа.

Ингээд төгсгөлд нь Сонгуулийн ерөнхий хорооны гишүүнээс чөлөөлөх, гишүүнээр томилох тухай асуудал гээд ингээд бусад асуудлын хүрээнд оруулчихъя.

Хэлэлцэх асуудал дээр санал хэлэх гишүүн байна уу. 5 сарын 3-ны өдөр өргөн барьсан юм. Хэлэлцэх асуудал дээр санал хэлэх гишүүн байна уу. Байхгүй бол хэлэлцэх асуудлаа баталъя. 11-10. Хэлэлцэх асуудлаа баталлаа.

Түрүүн нөгөө Су.Батболд гишүүн юу байгаа шүү дээ. Асуудлаа хэлэлцэж эхэлье.

Нийслэлийн иргэдийн төлөөлөгчдийн ээлжит сонгуулийн зардлын хэмжээг батлах тухай Улсын Их Хурлын тогтоолын төсөл. Тогтоолын төслийн талаар юуны өмнө ирсэн улсууд. Сонгуулийн ерөнхий хорооны дарга Лувсанжав, Сонгуулийн ерөнхий хорооны нарийн бичгийн дарга Содномцэрэн, Нийслэлийн иргэдийн төлөөлөгчдийн хурлын тэргүүлэгчдийн нарийн бичгийн дарга Батбаясгалан, Нийслэлийн Засаг даргын Тамгын газрын даргын санхүү, төрийн сангийн хэлтсийн дарга Ганхүү нар оролцож байгаа юм байна.

Ингээд Зардлын хэмжээг батлах тухай тогтоолын төслийн талаарх танилцуулгыг Лувсанжав дарга хийнэ.

**Н.Лувсанжав:** -Нийслэлийн Иргэдийн төлөөлөгчдийн хурлын сонгуулийн тухай хуульд заасны дагуу нийслэлийн иргэдийн төлөөлөгчдийн тэргүүлэгчдээс ирсэн саналын харгалзан үзэж түүнд түшиглэн нийслэлийн иргэдийн төлөөлөгчдийн хурлын 2012 оны ээлжит сонгуулийн улсын төсвөөс зарцуулах зардлын хэмжээг батлах тухай Улсын Их Хурлын шийдвэрийн төсөл, зардлын тооцоог боловсруулж, Улсын Их Хуралд хүргүүлсэн.

Энэ асуудлыг Байнгын хороогоор хэлэлцэн чуулганы хуралдаанд хэлэлцүүлж өгөхийг хүсье.

**Ж.Сүхбаатар:** -Баярлалаа. Асуулт асуух гишүүн байна уу. Бат-Үүл, З.Энхболд, Ц.Батбаяр.

Бат-Үүл гишүүн.

**Э.Бат-Үүл:** -Энэ зардлын задаргааг тооцоон дотор бол бусад гэдэг энэ зардал нь бол нийт зардлын бараг 60 орчим хувь нь байх юм. Бусад гээд. Энэ бусад дотор ямар зардлууд яваа вэ.

**Н.Лувсанжав:** -Хариулъя. Энэ бусад зардал бол нийслэлийн Иргэдийн хурлын сонгуулийн хуулиараа бол нийслэлийн Иргэдийн хурлаас батлах зардлын жагсаалтан дотор саналын хуудас гэж байгаа. Гэхдээ энэ удаа бол Улсын Их Хурлын сонгуулийн саналын хуудсан дээр түшиглэсэн хамтарсан ийм нэг саналын хуудсан дээр хоёр сонгууль явах учраас өмнө нь бидний тооцсон нэг тал дээрээ хэвлэгдвэл ямар үнэтэй байх вэ гэдэг тэр саналын хуудасны тооцоо нь зайлшгүй тодотгол хийх шаардлагатай болчихож байгаа юм.

Тэгээд саналын хуудсыг хоёр талд нь мэдээлэлтэйгээр хэвлэхэд зайлшгүй нэмж шаардагдах зардлыг тооцож, энэ бусад зардал гэдэг хүрээнд 201 сая төгрөгийг тусгасан байна. Тэгээд энэ нийслэлийн сонгуулийн нэр дэвшигчдийн нэр, нийслэлд сонгуульд оролцож байгаа намуудын нэрсийг саналын хуудасны ар талд бүхэлд нь хэвлэх учраас энэ дээр бол зайлшгүй саналын хуудас хэвлэх зардлыг тодотгож, компанитай дахин тодотгож гэрээ байгуулах ийм асуудал гарч байгаа юм. Тэгээд энэнтэй холбоотой зардлыг тусгасан юмаа.

**Ж.Сүхбаатар:** -З.Энхболд гишүүн. Батбаярын дараа Ламбаа гишүүн.

**З.Энхболд:** -Чуулган дээр Их Хурлын сонгуулийн зардал яригдах үед нэг вебкам тавиад интернетээр харуулъя гэж байсан шүү дээ Оросын сонгууль шиг. Тэгээд та нар нэг зардал хийгээд яваад байсан. Тэр ч бүтэхээ байсан. Тэгэхээр энэ зардалдаа нэмж оруулаад яачихаж болдоггүй юм уу. Би бол та нар хүснэгт хийчихсэн явсан шүү дээ. Танай хороо хийсэн үү, хэн нь хийж ирүүлсэн. Би бол ингээд байгаа шүү дээ. Оросын сонгууль бол манайхаас хэд дахин том юм бэ дээ. 91 1900 гэхээр чинь хэд вэ. 5, 90 дахин их. Тэгэхээр тэднийхээс вебкам софтвер түрээслээд авчихвал хямдхан юмаа гэж хэлж байсан. Тэгээд түрээсэлж авах уу, эсвэл энэ дээрээ мөнгө нэмүүлэх үү гэдэг сонголт байна л даа.

Ер нь бол интернеттэй газрууддаа хэрэглэчихэд бол хүмүүсийн ил тод сонгууль гэдэг хүсээд байгаа зүйлд бол нийцнэ шүү дээ. Тэгээд интернетээр камераа хараад сууж байдаг.

**Н.Лувсанжав:** -Эртээд Их Хурлын сонгуулийн зардлыг чуулганаар хэлэлцэж батлах үеэр Н.Батбаяр гишүүн энэ камержуулах асуудлыг хөндсөн. Тэгээд биднээс бол тооцоо нэхсэн. Тэгэхдээ ерөнхийдөө нийслэлдээ гол нь төвлөрч байгаа 360 орчим хэсгийн хороон дээр бол тэр камерыг байрлуулахаар зардлын тооцоо хийж бид 3 компаниас авсан саналын дунджаар өгсөн, саналыг өгсөн. Асуудлаа бол Батбаяр гишүүн төсөвт тусгуулах асуудлаа би хөөцөлдъё, та нар тооцоогоо хийгээд өг гээд ингэчихсэн.

Бидний Их Хурлын сонгуулийн зардлын тооцоонд бол нэг тодорхой тооны вебкамер авахаар, тавихаар бага хэмжээний юу тусчихсан байж байгаа. Нийтдээ нэг нийслэлд нийтдээ хэсгийн хороод дээр сонгож байгаад нэг 50 орчим хэсгийн хороон дээр вебкамер байрлуулъя гэсэн тооцоотой хөрөнгийн эх үүсвэр бол суучихсан байж байгаа. Бүхэлд нь нийслэлийг бүхэлд нь камержуулъя гэх юм бол хөрөнгийн эх үүсвэрийн асуудлыг шийдэх шаардлагатай болж байгаа юм.

**З.Энхболд:** -Лавлая даа. Би бол интернет хүрсэн газар гээд байгаа шүү дээ. Тэгэхээр аймгийн төвүүд бас орно шүү дээ. Аймгийн төв, нийслэлд хэрэглэхэд зориулаад тэр Оросын хийсэн юмыг нь гуйлгаар авч болдоггүй юм уу л гэж асуугаад байна шүү дээ. Тийм юу байна уу.

**Н.Лувсанжав:** -Ер нь авахдаа хүрвэл шууд өөрсдөө авсан нь дээр л дээ. Уг нь вебкамер бол өөрөө бас нэг тийм ч үнэтэй биш. Оросуудаас түрээслэнэ гэдэг бол бас амжихгүй байх цаг хугацааны хувьд ч гэсэн тэр. Тийм болохоор авахаар бол шууд авсан нь дээр л дээ.

**З.Энхболд:** -Аймаг, нийслэл, аймгийн бүх төвүүд, нийслэл гэвэл хэд болохоор байна.

**Ж.Сүхбаатар:** -Үгүй яахав, тэр оросуудаас авна гэвэл нэг ийм асуудал байгаа л даа. Зүгээр яг одоо шийдсэн шийдээгүй Лувсанжав даргаа, энэ Иркутск, Буриад эд нарын сонгуулийн хороод чинь бас нэлээн олон байдаг юм. Тэдэнтэй тийм яриа хөөрөө хийж болдог юм уу, оросын сонгуулийн төв комисстой яриад яавал наад талын хэсгээс авбал машинаар аваад ороод ирэх байх л даа зүгээр тийм боломж хэрвээ байдаг бол. Гэхдээ яг одоо өнөөдөр яригдаж байгаа үед бол түвэгтэй байх л даа, яг одоо бол ярихад.

**Ч.Содномцэрэн:** -Оросууд бол ерөөсөө ингэсэн юм байна лээ. Ер гаруй мянган хэсгээс зөвхөн нэг 0.3 хувьд нь энийг хэрэглэсэн юм байна лээ энийг.

**Ж.Сүхбаатар:** -Бүхэлдээ биш юм байна тиймээ.

**Ч.Содномцэрэн:** -Бүхэлдээ биш, 1.0 хувьд нь ч хүрээгүй юм билээ. Ер нь бол голдуу тэр Москва хавиар л хэрэглэсэн юм байна лээ.

**Ж.Сүхбаатар:** -Энхболд гишүүнээ тодруулаад дууссан уу. Батбаяр гишүүн, дараа нь Ламбаа гишүүн. Батбаяр гишүүн байна уу, гараад явчихсан байна. Ламбаа гишүүн эхлээд асуучихъя, дараа нь.

**С.Ламбаа:** -Энэ нийслэлийн Иргэдийн төлөөлөгчдийн хурлын сонгуулийн төсвийн төслийн товчоон дээр болохоор сонгуулийн насны хүний тоо нь 814600, сонгуулийн зардлын тооцоог Сонгуулийн ерөнхий хороо оруулж ирэхдээ 792642 хүн сонгуулийн насны хүн. Энэ нэг 20-иод шахам мянган хүний зөрөө байх юм. Энэ одоо нийслэлээс орж ирсэн юмыг нь яахаараа энэ 20 орчим хүнээр бууруулж, зардлаа батлуулах гэж байгаа билээ. Шилжээд явчихна гэж бодож байгаа юм уу. Нийслэлийн оруулж ирсэн юмыг ингээд бууруулж байна гэдэг нь нэг үндэслэл байгаа байх л даа.

Хоёрдугаарт, Улсын Их Хурлын сонгуульд оролцох нийслэлийн сонгогчийн тоо, нийслэлийн Иргэдийн төлөөлөгчдийн хурлын сонгуульд оролцох сонгогчийн тоо хоёр хоорондоо дүйцэж байгаа юу, яг тэнцэж байгаа юу. Энийг нэг тайлбарлаадах даа.

**Ж.Сүхбаатар:** -Батбаясгалан.

**Ж.Батбаясгалан:** -Нийслэлийн Иргэдийн төлөөлөгчдийн хурлаас Сонгуулийн ерөнхий хороонд төсвийн төслийн товчоог явуулахдаа сонгуулийн насны хүний тоо 814600 гэж оруулсан нь бол манай нийслэлийн бүртгэлийн газраас 3 сарын 1-ний байдлаар, урьдчилсан байдлаар авсан тоо байгаа юм. Тэгээд Улсын бүртгэлийн ерөнхий газар бол албан ёсоор сонгогчийн нэр, тоогоо хүргүүлэхдээ бол тэр хуулийн дагуу хүргүүлсэн байгаа.

Бид нар бол урьдчилсан байдлаар авч сонгуульд улсын төсвөөс шаардагдах төсвийн төслийг хийхдээ урьдчилсан байдлаар ийм тоо авч нарийвчилсан тоогоор биш зүгээр тэгшитгэж 814600 гэдэг байдлаар авч хүргүүлсэн байгаа.

**С.Ламбаа:** -Сонгуулийн ерөнхий хорооны.

**Ч.Содномцэрэн:** -Сонгуулийн ерөнхий хороонд Улсын бүртгэлийн ерөнхий газар 5 сарын 4-нд сонгогчдын нэрийн жагсаалтыг хүлээлгэж өгсөн. Энэ сонгогчдын нэрийн жагсаалтаар бол улсын хэмжээнд сая 861226 сонгогчидтой гэсэн ийм нэрийн жагсаалт хүлээлгэж өгсөн. Үүнээс нийслэлд бол 809076 сонгогч байнаа гэсэн ийм жагсаалт өгсөн байгаа. 809 мянга 76.

**С.Ламбаа:** -Тэгээд яагаад 792 болчихдог юм. Зардал нь болохоор бууруулчихсан байна шүү дээ. Ямар учир байгаа юм. Зарим нь зардал хэрэглэдэггүй нэг хэдэн байгаа юм уу эсвэл. Одоо 3 янзын тоо хэлж байна шүү дээ.

**Н.Лувсанжав:** -Наад энэ Сонгуулийн ерөнхий хорооноос гаргасан зардлын задаргаан дээр бол Бүртгэлийн ерөнхий газрын 4 сарын 19-ний тоогоор хэлчихсэн, тооцчихсон байна. 792600 гэж.

**Ж.Сүхбаатар:** -Тэр 800 хэд нь хэдэн сарынх юм.

**С.Ламбаа:** -Саяын Содномцэрэн даргын.

**Н.Лувсанжав:** -Сая бол албан ёсоор нөгөө санал хураахаас 55 хоногийн өмнө бүртгэлийн газар албан ёсоор жагсаалтаа өгсөн шүү дээ. Тэгэхдээ гаргасан тоо.

**Ж.Сүхбаатар:** -Хүлээлгэж өгөхдөө. Нэмэгдэж яасан юм уу.

**С.Ламбаа:** -Тэгээд одоо яах юм. 792-оо 809 болгох юм уу гэж ойлгох юм уу.

**Н.Лувсанжав:** -Яахав зардлын тооцоонд бол нэг их нөлөөлөөд байх юм байхгүй ээ тэр. Бид албан ёсоор бол сонгуульд нэрийн жагсаалтыг Улсын бүртгэлийн ерөнхий газрын гаргасан тоогоор тооцож л явна шүү дээ.

**С.Ламбаа:** -Үгүй ээ, зардлын тооцоонд нөлөөлөөд байх юм байхгүй гэж хэлэх юм та нар. Ерөөсөө энэ тоо чинь одоо ингээд л гарлаа. 792641 хүн сонгуульд орох юм байнаа л гэж ойлгоно шүү дээ. Угаасаа энэ чинь зардлыг нь тооцохдоо ингээд дутуу тооцчихсон юмаа, цаана нь нэг 8 мянгын зөрөө байгаа шүү гэж одоо 18 мянгын зөрөө байгаа шүү гэж хүнд хэлэх юм уу. Ямар хариуцлагагүй хариулт хэлдэг юм бэ. Зардлын тооцоо сонгуульд орох хүн хоёр бол ерөөсөө яг таарч л байх ёстой шүү дээ.

Тэгээд би дахиж асуугаад байна шүү дээ бас нэмж. Улсын Их Хурлын сонгуульд орох хүний тоо энэ сонгуульд орох хүний тоо хоёр одоо яг дүйцэж байгаа юу гэж. Зөрөөтэй байна гээд байна шүү дээ бас.

**Ч.Содномцэрэн:** -Одоо нэгэнт албан ёсоор бол 5 сарын 4-нд Улсын бүртгэлийн ерөнхий газраас сонгогчдын нэрийн жагсаалтыг хүлээж авсан учраас одоо цаашдаа бол энэ тоогоороо явнаа. Түрүүн бол Лувсанжав дарга хэлсэн. Энэ өмнөх тоо бол 4 сарын 19-нд ирүүлсэн тоо. Бид тооцоогоо хийхдээ бол энэ тоогоороо явсан. Тооцоо хийсний дараа бол өнгөрсөн 7 хоногт бол сонгогчдын нэрийн жагсаалтыг хүлээж авсан. Энэ дээр нэг ийм бүртгэлийн ерөнхий газраас ирсэн тоо бол одоо ч гэсэн өөрчлөгдөж байгаа шүү дээ. Өнөө нөгөө шилжилт хөдөлгөөн, нас баралт, нөгөө 18 насанд хүрч байгаа гээд одоо ч гэсэн өөрчлөгдөөд л явж байгаа.

Тэр өөрчлөлтийг бол санал авах өдрөөс 10 хоногийн өмнө хүртэл бол хийгдээд л ингээд явна. Нөгөө Шүүхийн шийдвэр гүйцэтгэлийн газрынхан, цагдаагийнхан эд нар бас баривчлагдсан, хоригдсон энэ улсуудынхаа судалгааг бас гаргаж байгаа. Тэгэхээр зэрэг энэ тоо бол яг ийм юу байхгүй. Хэсэг дээр очсоны дараа ч гэсэн энэ тоо бол бас тэр Шүүхийн шийдвэр, цагдаагаас очсон мэдээллийн дагуу өөрчлөгдөөд л явна.

**Ж.Сүхбаатар:** -Батбаяр гишүүн.

**Ц.Батбаяр:** -Тэгэхээр энэ төсвийн тооцоог л Тамгын газар гаргасан юм байна шүү дээ тиймээ. Та нар дүүргүүдтэйгээ тооцоогоо тойрог хэсгийн хорооныхоо бүхий л тооцоог оруулсан уу, энэ дээр ямар нэгэн дутуу юм байхгүй биз.

**Ж.Батбаясгалан:** -Нийслэлийн бүх дүүргээс санал авсан. Сонгуулийн нийслэлийн Иргэдийн төлөөлөгчдийн хурлын сонгууль явахтай холбоотой бүх саналуудыг дүүргээс албан ёсоор авч нэгтгэж, Сонгуулийн ерөнхий хороонд 4 сарын 30-нд улсын төсвөөс санхүүжих зардлыг бол 991.9 сая төгрөгөөр. Бид нар яагаад зүгээр ийм өндөр тоо яасан гэхээр өнгөрсөн 2008 онд явагдсан сонгууль дахисантай холбогдуулаад бид нар бас онцгой нөхцөл байдал үүссэн үед гарч болзошгүй зардал гэж 450 сая төгрөгийг урьдчилсан байдлаар тавьж, саналаа хүргүүлсэн байгаа.

**Ж.Сүхбаатар:** -Гишүүд асуулт асууж дууслаа. Саналаа хэлэх гишүүн байна уу? Тэгвэл Сайханбилэг дарга санал. Та ер нь зарчмын зөрүүтэй санал оруулж байгаа юм уу. Харин тийм. Тэгвэл юу ч гэсэн саналаа хэлэх гишүүн эхлээд Сайханбилэг гишүүн хэлчихье.

**Ч.Сайханбилэг:** -Би өнөөдрийн хэлэлцэж байгаа асуудалтай нэг их холбоогүй, гэхдээ сонгуультай холбоотой нэг ганц санал хэлэх гэсэн юм. Манай нийслэлийн Иргэдийн төлөөлөгчдийн хурлын нарийн бичгийн дарга Батбаясгалан тиймээ өөрөө. Батбаясгалан дарга ний нуугүй хэлэхэд Улаанбаатар хотдоо та бол одоо яг энэ Лувсанжав дарга шиг, Содномцэрэн дарга шиг яг сонгууль зохион байгуулж байгаа гол хүний нэг шүү дээ.

Тийм учраас сонгууль зохион байгуулж байгаа төрийн хүний ялангуяа төрийн албан хаагчийн тийм нэг түвшин нуруутай энэ бүх ажлыгаа хийгээч ээ гэж хүсэх гэсэн юм. Яагаад гэхээр зэрэг саяхан таны нэг сонинд өгсөн ярилцлага нэлээн нэг тал руугаа гарчихсан, бас тийм улс төржчихсөн өнгө аястай, зарчим илэрхийлсэн тийм юм гарч байна лээ л дээ. Тэр асуудлаар дахиж эхний бөгөөд эцсийн удаа нэг ийм эрүүл санаж ажиллаач ээ. Яагаад гэхээр та аль нэг нам төлөөлөөгүй, төрийн ажил хийж байгаа, сонгуулийг бульхай луйваргүй, шударга зохион байгуулах гол ажлыг хийх гэж байгаа хүн.

Тийм учраас энэ байр суурь эд нараа эргэж нэг хараад, сонгуулийг бульхай луйваргүй, шударга зохион байгуулах тал дээр л төрийн ажилтныхаа хувьд л хандаж ажиллаач ээ гэж ингэж хүсэх гэсэн юм. Тэгэхгүй бол сонгуулийг зохион байгуулж байгаа ажлууд мэдээж зөндөө олон зовлон бэрхшээл, олон асуудал тохиолдож байгаа. Гэхдээ энэ асуудал аль нэг тал руу нь орох юм уу, тодорхой тийм улс төрийн байр суурь баримтлах бол зохимжгүй ээ гэж ингэж үзэх гээд байгаа учраас энэ хажуудаа сууж байгаа хоёр даргаас үлгэр жишээ аваад, энэ асуудалд голчоор хандаарай. 7 сарын 1 хүртэл. 6 сарын 28-ныг дуустал ингэж ажиллаач ээ л гэж ийм юм хүсэх гэсэн юм. Өөр юм алгаа.

**Ж.Сүхбаатар:** -Тэгэхээр санал яаж байх хооронд би бас хэлье. Ер нь Лувсанжав даргаа, бичгээр одоо санал хураачих юм уу. Тэгэхээр би өмнө нь хэлж байсан. Одоо хугацаа ингээд 50 хоног үлдэж байна. Өмнөх Байнгын хорооны хуралдаан дээр хэлсэн байгаа. Засгийн газар, Сонгуулийн ерөнхий хороо шаардлагатай эрх зүйн дэмжлэг Улсын Их Хурал, Байнгын хорооны зүгээс хүсэх тийм юм байгаа бол одоо ерөнхийдөө шийдвэрийн төслөө боловсруулаад, ингээд яаралтай оруулж ирээрэй, бидний зүгээс шалтгаалах юу байна. Хэлж байгаа шүү дээ.

Улсын Их Хурал, Байнгын хорооноос шалтгаалж байгаа зүйл бол бид нар энд гаргахгүйн тулд бүхий л дэмжлэгээр хангахыг эрмэлзэж байгаа. Тэгэхээр энэ дээр одоо ямар асуудлууд байгаа вэ гэж одоо энэ удаагийн хуралдаан дээр би бас дахиад та бүхэнд хандаж асуумаар байна.

**Н.Лувсанжав:** -Өмнө нь Төрийн байгуулалтын байнгын хороон дээр сонгуулийн бэлтгэл ажлын талаар мэдээлэл хийхдээ бид тулгамдсан асуудлуудаа тодорхой мэдээлсэн. Тэнд мэдээлсэн нэг асуудал гэвэл одоо сонгогчдыг хурууны хээгээр таних асуудлыг хэрхэн шийдэх юм бэ нэгдүгээрт.

Хоёрдугаарт, энэ одоо хурууны хээгээр таних асуудал маань цахим үнэмлэх нэгэнт ашиглах боломжгүй болчихсон учраас цахим үнэмлэхэндээ байгаа хурууны хээтэй тулгах технологи өмнө нь явж байсан бол одоо Улсын бүртгэлийн ерөнхий газарт нууцын зэрэглэлтэй байгаа тэр хүн амын бүртгэлийн санг хэсэгчилсэн хэсгийн хорооны сонгогчдын нэрийн жагсаалтад дүйцүүлэн орон нутагт хэсэг болгон дээр тэр хурууны хээтэй мэдээллийн санг хүргэх асуудал нэгдүгээрт гарч ирж байгаа.

Хоёрдугаарт, тэрэнтэй тулгаж хурууны хээгээр таних асуудал гарч ирж байгаа. Энэнтэй холбоотой энэ нууц, төрийн нууц, маш нууц зэрэглэлийн энэ санг эрхэлж байгаа байгууллага нь хэн юм, аль юм, хэн энийг эрхэлж одоо энэ сонгогчоо таних юм, энэ үйл ажиллагааг нэг мөр нэг тийш нь шийдэхгүй бол сонгуулийн хуулин дээр бол сонгуулийн хэсгийн хороо гэхээр цаасан саналын хуудсыг иргэний үнэмлэхтэй тулгаад саналын хуудас өгнө гэсэн нэг заалт байдаг.

Яг одоо энэ технологи ашиглаж, хүнээ таних, нэрийн жагсаалт байгаа хүн мөн үү, биш үү гэдгийг тодорхойлох тэр субъект бас тодорхойгүй болчихоод, энэ асуудлаар бол бид Улсын бүртгэлийн ерөнхий газрын дарга Амарсанаа даргатай бид уулзсан. Албан ёсоор Тагнуулын ерөнхий газар энэ талаар албан ёсны санал дүгнэлт ирүүлээч ээ гэдэг асуудлыг бичгээр 4 сарын 30-нд тавьсан. Энэ санал дүгнэлт ирсний дараагаар бол Их Хурал зайлшгүй зарчмын хувьд шийдүүлэх тийм шийдвэрийн төсөл боловсруулж оруулъя гэж Амарсанаа дарга бид хоёр тохирсон байгаа. Тэгээд ийм л асуудал нэлээн тулгамдсан асуудал хэвээрээ байна.

**Ж.Сүхбаатар:** -Тэгвэл наадахаа ойрын үед яахгүй бол энэ Улсын Их Хурлын чуулганы үйл ажиллагаанд ч гэсэн хоног хугацаа тоологдож байгаа. Тийм учраас би зориуд асуусан юм байгаа юм. Тэгвэл наад асуудлаа тэгээд яаравчлаад, үнэхээр шийдвэл зохих асуудал байвал тэр асуудлыг нь оруулаад шийдүүлсэн нь дээр байхаа гэж.

Энхболд гишүүний ирүүлсэн зарчмын зөрүүтэй саналын томъёолол байна. Нийслэлийн Иргэдийн төлөөлөгчдийн хурлын сонгуулийн зардлыг нэмэх тухай гэж байна. Нийслэл, аймгийн төвүүд болон бусад интернеттэй хэсгийн хороодод вебкам байрлуулахад зориулж... төгрөг, тодорхойгүй төгрөг, тайлбар зардлаа баталчихаад ОХУ-аас вебкам түрээслэх, болохгүй бол худалдаж авах гээд ингэхээр чинь.

Энхболд гишүүн, энэ зарчмын зөрүүтэй саналтай холбогдуулаад гишүүд асуух асуулттай байна уу. Ц.Батбаяр гишүүн.

Ц.Батбаяр гишүүн асуучих.

**Ц.Батбаяр:** -Тэгэхээр энэ дээр ийм түрээсийн юу хэмжээ дамжаагий нь тогтоосон юм байгаа юм уу? мэдээлэл түрээслэе гэсэн байна шүү дээ сая. Аймгийн төвийг бүгдийг нь оруулаад уу.

**З.Энхболд:** -Би Батбаяр гишүүний асуултанд хариулъя.

**Ж.Сүхбаатар:** -Энхболд гишүүн.

**З.Энхболд:** -Түрээслэх бол мэдээж хямдхан. Яагаад гэвэл Орос улс сонгуульдаа хэрэглэчихээд л складанд нь байж байгаа шүү дээ. Тэрийг хэрэглэчихээд л буцаагаад өгье гээд хэлчихэд бол одоо хэдхэн төгрөгөөр л түрээсэлчих байх л даа бодоход. Яагаад гэвэл энэ чинь зөвхөн камер биш, нөгөө юутайгаа цуг байгаа. экстрими хийдэг, тэгээд энэ чинь бүгд интернетээр дамжигдана шүү дээ. Тэгээд софтвертэйгээ ингээд сүлжээ байгаа байхгүй юу.

Хоёрдугаарт, бид нар тэрийг хийж болно. Тэгэх юм бол хамгийн үнэтэй камер нь сая 99 доллар л байна шүү дээ. Хамгийн үнэтэй камер нь өдөр шөнөгүй хардаг гээд. Тэгээд бодохоор бол нэг их мөнгө биш юм байгаа юм.

**Ж.Сүхбаатар:** -Тэгээд энэ чинь хэдэн төгрөг гэж хураах юм бэ энэ чинь.

**З.Энхболд:** -Яахав хэсгийн интернетэд холбогдсон хэсгийн хорооны тооноос хамаараад байгаа юм.

**Ж.Сүхбаатар:** -Тэгэхээр чинь таны санал.

**Ц.Батбаяр:** -Сонгуулийн ерөнхий хороо энэ дээр тийм боломж нөхцөл байгаа юм уу. Одоо гэрээ хийгээд тиймээ, авчраад суурилуулаад, тэгээд нөгөө программ бусад юмнуудаа ингээд холбоод ингээд хийхэд.

**Ч.Содномцэрэн:** -Одоо тэгэхээр цаг хугацааны хувьд бол бид нарын ачаалал маш их байгаа. Манай мэдээлэл технологийн төвд ерөөсөө 10-хан ажилтан байдаг. 10 ажилтан бол одоо нөгөө санал тоолох машиныхаа эксептэн тест гэж хүлээж авах тестэн дээр одоо өдөр шөнөгүй, хагас бүтэн сайнгүй сууцгааж байна.

Тийм учраас энэ ажлыг миний санал бол хэрвээ ингээд хэсгийн хороодыг камержуулах ийм ажил хийх юм бол энийг хариуцсан агентлагаар нь хийвэл яасан юм бэ гэсэн ийм саналтай байна.

**Ж.Сүхбаатар:** -За яахав, ер нь 50 камер бол нийслэлд сая байгаа, суурилуулах гээд тавьчихсан байгаа гэж байна шүү дээ тиймээ.

**Ч.Содномцэрэн:** -Энийг хариуцсан агентлаг байж байгаа шүү дээ мэдээлэл харилцаа технологийн.

**Ж.Сүхбаатар:** -Бат-Үүл гишүүн.

**Э.Бат-Үүл:** -Бодвол цэг цэг гэдэг нь бол Сонгуулийн ерөнхий хороо тооцоогий нь хийгээд мөнгөө тавиад ороод ирээ гэж байгаа юм. Би Содномцэрэн даргад та нараас нэг хүсэлт байнаа. Энэ уг нь удаа дараа бид сонгуулийн хуулийг ч ярьж байхад, хэлэлцэж байхад ярьж байсан. Энэ удаагийн сонгууль олон түмэнд итгэл төрүүлэхүйц шударга болгохын тулд хүн хүч, хөрөнгө мөнгө хайрлахгүй байя гэж тохирсон шүү дээ. Тэгсэн биз дээ. Хамаагүй ээ, мөнгийг нь гаргая. Хөрөнгийг нь гаргая. Энэ сонгууль л маргаангүй болох ёстой. Юун тэр 30, 40 сая төгрөг бол юу ч биш шүү дээ энэ чинь. Яг үнэндээ бол.

Тийм учраас та нараа наадахаа тавиад ороод ирээд, бололцоотойгоор судлаад ороод ир л дээ. Тэгэхгүй ингээд нэг юм хэлэхээр бид нар одоо ингэчихнэ, тэгчихнэ гээд. Хүн хүч гаргая л даа, мөнгийг нь гаргая л даа. Хамгийн гол нь наад сонгууль чинь л маргаангүй болчих ёстой байхгүй юу.

**Ж.Сүхбаатар:** -За одоо ийм байнаа Бат-Үүл гишүүн ээ. Одоо ингээд Энхболд гишүүний саналыг ингээд хураалгаж болохгүй болчихоод байна. Одоо би чинь зардлын хэмжээгий нь тодруулаад чуулганд оруулна шүү дээ. Тэгэхээр бусад зардал гэдэгт нь шүүмжлээд байсан гэдэг шиг одоо Энхболд гишүүн 40 байдаг юм уу тэр 50 сая гээд сая ерөнхий тооцоо байна шүү дээ. Тэр бусад зардал дээрээ тэгвэл 40, 50 гэж хэлээд л ингээд нэмэгдүүлдэг ч юм уу ингээд нэг ийм маягаар яахгүй бол энэ чинь ингээд нэг тодорхой зүгээр ийм юман дээр төд цэг цэг гээд тэгчихээр чинь би одоо юу хураалгах юм бэ. Энэ чинь хураалгах юм байхгүй болчихоод байгаа юм.

**Э.Бат-Үүл:** -Эсвэл нөөцөөс авчих гэж болох уу.

**Ц.Батбаяр:** -Энэ чинь 450 сая гээд нөөц тавьчихаад байгаа шүү дээ. Тэрнээсээ ав гэсэн шийдвэрээ л энэ дотроо гаргаад өгч болно шүү дээ.

**З.Энхболд:** -Энэ чинь нийт зардал нь ... байхгүй юу. 450 гэж байхгүй байгаа.

**Ц.Батбаяр:** -Байгаа байгаа. Чи энэ онцгой байдал тэр 5-д байна. Нийслэлээс улсын төсвөөс санхүүжих гээд байна шүү дээ.

**Ч.Сайханбилэг:** -Эсвэл тэр нөөц зардлыгаа жаахан нэмээд өгчих.

**Ж.Сүхбаатар:** -Бишээ биш. Ийм байгаа юм. Батбаяр гишүүн ээ, эхлээд сонсчих. Одоо улсын төсвөөс гаргаж өгөх гэж байгаа мөнгө нь бол 364 байхгүй юу. 64.9 сая төгрөг. Нийслэл бол өөрөө энэ жил бол тэр ер нь орон нутгийн сонгуулиар зарцуулах зардлын нийт хэмжээ бол тусдаа орон нутгийн төсөвтөө суучихсан юм. Тэр нь Батбаясгалан.

**Ц.Батбаяр:** -Ганхүү, 900-гаад л сая төгрөг байгаа биз дээ.

**Ч.Сайханбилэг:** -Дахиад тэр.

**Ж.Сүхбаатар:** -3.7 тэрбум төгрөг.

**Ч.Сайханбилэг:** -Яахав тэр үед нь батлаад өгч бас болно шүү дээ тиймээ.

**Ж.Сүхбаатар:** -Бишээ, та эхлээд сонсчих. 3.7 тэрбум төгрөг байгаа юм.

**Ж.Батбаясгалан:** -3.7 тэрбум төгрөг. Орон нутгийн төсвөөс санхүүжих. 991 болохоор бид нар зүгээр улсын төсвөөс санхүүжих.

**Ж.Сүхбаатар:** -Нэмж авч байгаа юм.

**Ж.Батбаясгалан:** -Нэмж одоо өгөөч ээ л гэсэн тийм.

**Ч.Сайханбилэг:** -991 сая гэдэг нь юу юм?

**Ж.Батбаясгалан:** -Тэр бол зүгээр л санал. Одоо болохоор Сонгуулийн хороо болохоор Байнгын хороонд Улсын Их Хуралд оруулж байгаа нь болохоор 364.9.

**Ж.Сүхбаатар:** -364.9. Тэгэхээр би Энхболд гишүүнийг хэлэх гээд байна л даа. Тэр бусад зардал дээр нь гэдэг юм уу, 40 юм уу 50 сая төгрөгийг тавиад, тэгээд зүгээр бусад зардалд нь нэмээд ийм зориулалттайгаар гээд ингэчихвэл энэ ажил болж бас болгоод түрүүн хэлж байна шүү дээ ОХУ гээд энэ. Бид хүнийг дагаж дуурайхдаа биш тэр ажлын бас ачаалал юм хумаа бас бодох ёстой байх аа.

Урд нь 50 камерын юм бол угаасаа суучихсан байгаа юм байна шүү дээ. Тэгээд таны хэлдгээр.

**Ц.Батбаяр:** -Тийм, энэ дээр нэг ийм санал байна.

**З.Энхболд:** -Сүхбаатар даргаа, тэгвэл ингэе.

**Ж.Сүхбаатар:** -Энэ бол ийм шүү дээ.

**З.Энхболд:** -ОХУ-аас түрээслэх гэдэг тайлбараа авчихъя.

**Ж.Сүхбаатар:** -Бишээ, та ийм байна хараа. Эхлээд сонсчих. Энэ нийслэлийн Иргэдийн төлөөлөгчдийн хурлын сонгуулийн зардлыг батлах гэж байгаа байхгүй юу. Тэгэхээр аймгийн төвтэй ерөөсөө хамаагүй ээ. Тэгэхээр нийслэлийн асуудал ярьж байгаа учраас яг нийслэлийн одоо энэ 364.9 сая төгрөгний асуудал л байгаа юм. Таны тэр аймгийн төв эд нар чинь энд орох ч үгүй асуудал тийм.

Тэгээд одоо би таны саналыг хураамаар байна шүү дээ. Тэгээд энд чинь одоо хураалгах юм алга болчихоод байна.

**З.Энхболд:** -Тэгвэл Оросоос түрээслэх гэдгээ аваад хаячих. Тэгээд зөвхөн нийслэлийн хэсгийн хороо болгочихъё.

**Ж.Сүхбаатар:** -Тэгээд хэдэн төгрөг гэх юм бэ. Энэ чинь хураалгах.

**З.Энхболд:** -Тэгээд хэдэн төгрөг гэдэг юм 350 билүү. 358 хэсэг дээр 100 доллар гэж бодохоор хэд вэ.

**Ц.Батбаяр:** -50-иад, 30 хэдэн мянга. 40-өөд мянган доллар.

**З.Энхболд:** -Тийм, 50 сая төгрөг л юм байна.

**Ж.Сүхбаатар:** -Санал гаргаж байгаа юм чинь та бас.

**З.Энхболд:** -50 сая төгрөг гээд л нэмчихье.

**Ж.Сүхбаатар:** -Та өөрөө. Бичүүлээд аваад ир.

**Ц.Батбаяр:** -Ер нь жаахан тавиад өгчихсөн нь дээр шүү дээ. Янз бүрийн тэр дагалдах хэрэгсэл юмнууд бол тийм.

**Ж.Сүхбаатар:** -Одоо тэгэхдээ Сангийн яам бол наадахыг чинь хянаж үзээгүй бол зөвшөөрөхгүй шүү. Тэгээд одоо Их Хурлын гишүүн.

**Э.Ганхүү:** -Уучлаарай. Сая Энхболд гишүүний хэлдгээр 99 доллар гэлээ шүү дээ нэг нь. 99 доллар гээд тэгэх юм бол НӨТ буюу тээвэрлэлтийн зардлаа 25 хувиар гэж бодохоор 170775 төгрөг болж байгаа. Тэгэхээр нийслэл дээр 359 хэсгийн хороо байна гэж үзэхээр 61 сая 308 мянган төгрөг болох тооцоо байгаа юм. 61 сая 308 мянга гэсэн тооцоо Энхболд гишүүний хэлсэн.

**Ж.Сүхбаатар:** -Раш гуай.

**Ц.Батбаяр:** -Тэгээд илүү гарвал яахав аймаг руу явуулчихна биз.

**Р.Раш:** -Гэхдээ зүгээр мэргэжлийн хүн хэлж байна уу яаж байна. Мэргэжлийн хүн үү. Яг ингэж сууж байгаад одоо ингээд сампин цохиод.

**Д.Энхбат:** -Интернетэд залгахгүй зүгээр ингээд 3 хөлтэй тасралтгүй бичдэг камер авахад бол одоо өдрийнх нь бичлэгтэй хийхэд бол 100 долларт л багтаж байгаа байхгүй юу. Хятадаас авбал бүр хямдхан. Тэгэхээр чинь зэрэг 3 хөлтэй камер тавиад л одоо 12 цагийн турш тасралтгүй бичихэд л 100 доллар л гэж ойролцоогоор бод л доо.

Заавал нэг магадгүй нэг хүн хариуцаад л бичиж л байна биз тэгээд. Аль эсвэл интернет хэрэггүй гэвэл. Интернеттэй гэвэл олон мянган хүн зэрэг харна. Интернет хэрэггүй гэвэл байнга бичиж л байна. Тийм л байна.

**Ж.Сүхбаатар:** -За одоо больё. Тэр нөгөө ямар бид хэд юм энд тэнд юмаа хийж байгаа биш. Энхболд гишүүний саналыг ингэж хураалгая гэж бодож байна.

Нийслэлд интернэттэй хэсгийн хороодод вебкам байрлуулахад зориулж 100 сая төгрөг дэмжиж тусгая гэсэн санал. Бусад зардлын хүрээнд 100 сая төгрөг нэмж өгнө гэж. Дэмжиж байгаа гишүүд гараа өргөчих. 11-7. Энэ санал дэмжигдэж байна.

**Д.Энхбат:** -Дараа нь юунд өгчихөж болно шүү дээ одоо. Хотын захиргаа одоо юу гэдэг юм. Эмнэлгүүдэд, аль эсвэл одоо цагдаагийн газар, газрын газарт өгчихөж болно шүү дээ. Эмнэлэгт өгчихгүй юу.

**Ж.Сүхбаатар:** -За тэгвэл 364.9 биш одоо би та бүхнээс 464 сая төгрөг болж ингэж бид асуудлаа оруулах нь байна шүү. Тэгэхээр ингэе.

Нийслэлийн иргэдийн төлөөлөгчдийн ээлжит сонгуулийн зардлын хэмжээг батлах тухай. Наадах чинь асуулт дуусчихсан та одоо юу. Бат-Үүл гишүүн ээ, наадахаа унтраа даа, таны энэ чинь царгиж ороод байна.

Нийслэлийн иргэдийн төлөөлөгчдийн хурлын ээлжит сонгуулийн зардлын хэмжээг батлах тухай Улсын Их Хурлын тогтоолын төслийг хэлэлцэхийг дэмжье гэсэн томъёоллоор санал хураалт явуулъя. Тэгэхдээ та бүхэн мэдэж байгаа бол энэ төсөл бол тараагдахдаа 364.9 сая төгрөгөөр тогтоосугай гээд зардал одоо тогтоосон байгаа. Зардлыг улсын төсвөөс гаргахыг Засгийн газарт даалгасан ийм тогтоол байгаа. Тогтоолыг батлагдсан өдрөөс дагаж мөрдөнө гэчихсэн.

Тэгэхээр энэ дээр өөрчлөлт оруулж нэмж тусгая гээд 464.9 сая төгрөг байнаа гэсэн ийм маягаар тогтоолын төслийг Байнгын хорооноос Улсын Их Хуралд оруулах нь байна. Энэ тогтоолын төслийг хэлэлцэхийг дэмжье гэсэн томъёоллоор санал хураалт явуулъя. 11-11. Энэ санал хураалтыг дэмжлээ.

Энэ асуудлаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Очирбат илтгэнэ.

**Д.Энхбат:** -Сүхбаатар даргаа, протоколд нэг юм бичүүлэх гэсэн юм. Энхболдын санал их зөв. Тэгээд дараа нь энэ камеруудыг хотын сургууль, эмнэлгүүдэд өгчихье.

**Ж.Сүхбаатар:** -Тэр чинь тэр төрийн өмчийг шилжүүлэх асуудал нь тусдаа орон нутгийн өмч тийм хуулиараа явчихна.

Дараачийн асуудал.

Манайд Ерөнхийлөгчийн Баттулга даргыг дуудаарай. Дараачийн асуудал. Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслийн хэлэлцэх эсэхийг Монгол Улсын Ерөнхийлөгчөөс өргөн мэдүүлсэн байгаа энэ хэлэлцэх эсэхийг хэлэлцэнэ.

Засгийн газрын тухай хуульд өөрчлөлт оруулах тухай асуудал гээд Ерөнхийлөгчөөс өргөн мэдүүлсэн төсөл байгаа. Ерөнхий сайдаас бусад нь Их Хурлын гишүүн байж болохгүй гэсэн.

Би одоо ирж явахад дараагийнх нь төсөл нь энэнтэй уялдаатай юм байгаа юм. Тусдаа бас төсөл. Энийгээ бас эхлээд танилцуулчихъя.

Засгийн газрын тухай хуульд нэмэлт оруулах тухай хуулийн төсөл байгаа. Энэ бол Улсын Их Хурлын нэр бүхий гишүүд бид нар өргөн барьсан. Энэний бас хэлэлцэх эсэх байгаа. Ерөнхийлөгчөөс ялгаатай нь 3-ны нэг нь Засгийн газрын бүрэлдэхүүний 3-ны 1 нь Улсын Их Хурлын гишүүн байж болноо гэсэн ийм хуулийн төслийн хэлэлцэх эсэх байгаа. Тэгээд энэн дээр энэ асуудлыг эхлээд танилцуулчихъя.

**Д.Лүндээжанцан:** -Би нэг горимын санал хэлье.

**Ж.Сүхбаатар:** -Юун дээр горимын санал. Саяны асуудал бол Засгийн газрын тухай хуулийн асуудал дээр би танилцуулга хийчихье гэж бодож байна.

Энэ дээр Улсын Их Хурлын гишүүн Сүхбаатар, Энхтүвшин, Сайханбилэг, Лүндээжанцан, Энхбат, Алтай гээд бид гарын үсэг зурсан. Батбаяр гишүүн Цэцийн дүгнэлт харж байж болно гэсээр байгаад ингээд өөрөө зураагүй өнгөрсөн байгаа. Энэ хуулийн гол асуудал бол та бүхэн мэдэж байгаа даа.

Ер нь бол энэ өнгөрсөн хугацаанд хоёр парламент дээр бол 100 хувь Улсын Их Хурлын гишүүдээс бүрдсэн ч одоо ийм Засгийн газар байлаа. Сүүлд 15 хүний 12 нь Улсын Их Хурлын гишүүн байсан. Тэгээд энэ дээр бид юу яая гэсэн юм. Ер нь парламентын удирдлагатай улс орныхоо хувьд бол бид бас Улсын Их Хурлын гишүүн, парламентын гишүүн, Засгийн газрын гишүүн байж болдог юмыг бол хадгалж үлдье. Гэхдээ Монгол Улсын парламент бол их цомхон юм байна. 76-хан хүнтэй учраас энэ дээр хязгаарлалт тавьж өгөх ёстой юм.

Түүнээс бол парламентын удирдлагатай Британи, Герман маягийн улс орнууд Япон гээд энэ улсууд бол үндсэндээ 100 хувь парламентын гишүүд нь бол Засгийн газрыг бүрдүүлж байгаа. Гэхдээ тэнд бол олон зуун хүнтэй парламент, олон зуун хүнтэй одоо ийм гишүүнтэй парламент байдаг учраас төдий л нөлөөлдөггүй.

Тийм учраас бид парламент Засгийн газрын хоорондын үйл ажиллагааны уялдаа холбоо, хяналт тэмцлийг сайжруулах энэ хүрээндээ бол зохистой харилцааг бий болгох үүднээс нэмэлтийг Засгийн газрын тухай хуулийн 17 дугаар зүйлийн 1 дэх хэсэгт Засгийн газрын бүрэлдэхүүний 3-ны 1-ээс дээшгүй нь Их Хурлын гишүүн байж болноо гэсэн нэг ийм нэмэлтийг оруулах замаар энэ удаагийн Улсын Их Хуралд мөрдөгдөхгүйгээр дараачийн шинэ парламент Засгийн газрыг бүрдүүлэхэд энэ хууль үйлчлэхээр ингэж тусгасан болноо гэж ингэж хуулийн танилцуулгыг хийе.

Энэ ер нь их ойлгомжтой асуулт байгаа. Асуулт асуух гишүүд байна уу. Ламбаа гишүүн.

**С.Ламбаа:** -Тэр 3-ны нэг гээд.

**Ж.Сүхбаатар:** -Үндсэн асуудал байсан байхгүй юу. Бүлгүүд хоорондын зөвшилцөл болсон юм.

**С.Ламбаа:** -Сүхбаатар дарга. 3-ны 1 гэж яриад байна шүү дээ. 3-ны 1-ээ бол тийм сайд нь юм байна уу. Одоо жишээлбэл үндсэн чиглэлийн ч гэдэг юм уу.

**Ж.Сүхбаатар:** -Байхгүй, тийм юм бол байхгүй.

**С.Ламбаа:** -Тэгээд одоо сүүлд нь нөгөөхөд чинь би ч болно, энэ ч болно гээд хэрэлдээд унах юм биш биз дээ.

**Ж.Сүхбаатар:** -Яг энэ асуудал дээр ийм байгаа Ламбаа гишүүн ээ. Энэ асуудал бол тэр дотоод тэр тухайн үеийн кабинетын асуудал бол тухайн үедээ жишээлбэл эрүүл мэндийн салбар переритный тэр нам мөрийн хөтөлбөртэй, аягүй том түлхүү асуудал тавиад, тэр түлхүүр бодлогыг хэрэгжүүлэхийн тулд тэр түлхүүр албан тушаал дээр парламентын гишүүн хүний хэнийг яаж суулгах тэр маневрлах, тэр бусад асуудал нь бол тэр тухайн үеийнхээ тэр дотоод тэр улс төрийнхөө тэр хүрээний асуудлаа зохицуул гэж.

Хамгийн гол бидний хэлээд байгаа юм бол энэ парламент чинь 15 хүнтэй байлаа гэж бодоход одоо ямар ч байсан 10-аас доошгүй нь бол гаднаас одоо Улсын Их Хурлын гишүүн биш улсууд бүрдэх ёстой юмаа. 5 нь бол Ерөнхий сайд өөрөө орж байгаа юм бас. Энэ 3-ны 1 гэдэг дотор. Тэгээд яахав Засгийн газраас санал ирсэн. Тэр бутархай бүхлийг яах юм бэ гэж. Тэр чинь нөгөө их үлдэгдэлтэй байх юм бол нэг юу рүү нэг гээд л тооцогдоод явчихна шүү дээ. Бага доошоо орвол нөгөө үндсэн бүхэл тоо руугаа ороод ингээд явна. Ийм байдлаар хийсэн байгаа.

Түрүүний таны хэлдэг яамны асуудал бол зохимжгүй болчихоод байгаа юм. Тэр бол энэ байна гэж.

Бат-Үүл гишүүн.

**Э.Бат-Үүл:** -Би тэр 3-ны 1-ээр тавьж байгаа гишүүдээсээ асуух гээд байна. Ерөнхийлөгчийнх уг нь зөв юм шиг байгаа юм. Үнэхээр одоо энэ Засгийн газрын гишүүн парламентын гишүүн байж болдог явдал бол маш аюултай зүйл бий болгосон л доо. Засгийн газрыг маш тогтворгүй болгосон. Улсын Их Хурлын гишүүд Засгийн газрын гишүүн болох гээд оочерлочихдог. Тэгээд л нэг нь нөгөөгөө огцруулах гээд л ингээд оронд нь өөрөө орчихоод суучихна гээд бодчихсон.

Ёстой энэ бол одоо Засгийн газрыг аягүй тогтворгүй болгосон л доо. Тэгээд яахав 3-ны 1 гээд одоо бас 100 биш 3-ны 1 гээд. Тэгэхдээ 3-ны 1 нь аль 3-ны 1 юм бэ гэдэг нь тодорхойгүй болчихоор наадах чинь дэмжихэд түвэгтэй болоод Ерөнхийлөгчийнхийг дэмжихэд бол боломжтой болоод байна. Тэгэхдээ нэг юм байгаа юм. Би зүгээр 3-ны 1 тавьсан гишүүдэд. Тэр Засгийн газар тогтворгүй болох нэг үндэс болсон. Их Хурлын гишүүн сайд бол тэгээд Засгийн газраа манаад суучихдаг. Сайдын албан тушаалыг манаад суучихдаг. Ёстой бүр балай юм байна лээ наадах чинь.

Хоёр дахь нь бол яасан гэхээр нэг ийм аюултай юм гараад байгаа шүү дээ. Одоо энэ бүх яамдаар яригдаж байгаа шүү. Сайд бол Их Хурал дээрээ ч байдаггүй, яаман дээрээ ч байдаггүй. Бүр дунд нь завсардуулчихсан. Энэ бол ёстой бүр одоо бол яамдын ажлыг бол үрэн таран болгосон. Тойрог дээр энэ чинь тойрог дээрээ байж магадгүй байх. Энэ балласан шүү дээ. Яамны сайд хаана байна гэхээр Их Хурал дээр байна гэж яамандаа тэгж байгаад байдаг. Их Хурал дээрээ яамны сайд нь байдаггүй. Тэгээд энэ бол одоо тэр ерөөсөө болохгүй юм байна лээ. Аль нэг тал руу нь шийдэхэд.

Тэгээд би яагаад заавал 3-ны 1 гэсэн юм бэ, 3-ны 1 чинь уг нь 3-ны 1-ийг бид нар ярихдаа бол үндсэн чиглэлийнхийг гэж ярьж байсан ерөнхий чиг үүргийг нь.

**Ж.Сүхбаатар:** -Тэгэхээр энэ ийм юм байдаг юмаа. Бид нар яагаад харгалзсан юм бэ гэхээр үндсэн хуулинд заахдаа Засгийн газрын бүтэц бүрэлдэхүүнийг саналаа бол Ерөнхий сайд оруулж ирдэг. Тэгэхээр 3-ны 1 гэж үндсэн хуулийн хязгаарлалт уг нь хийчихье гэж бодсон. Одоо хийгээгүй ингээд хуулийн хязгаарлалт хийж байгаа.

Тэгэхээр Ерөнхий сайд аль одоо юу гэдэг юм сайд дотроо сайдыгаа Улсын Их Хурал дотроос авах юм бэ гэдэг тэр нэгдүгээрт маневрлах бололцоо өгнө. Нөгөө талд нь тэр Улсын Их Хуралд парламентад суудалтай нам нь аль бодлогыг түлхүү гол бодлого гэж үзэх юм бэ. Эрүүл мэндийн салбар байж болно, хуулийн салбар байж болно. Тэгэхээр энэ дотор чинь бас наана цаана юм улс төрд үүснэ л дээ. Тэгээд нэгэнт төрийн бодлогын асуудал юм чинь.

Гуравдугаарт, таны саяны хэлж байгаа асуудал дээр ямар асуудал үүсч байна. Ерөнхийлөгчийнх зөв гэж байна. Ер нь зүгээр Монгол Улс парламентын үндэсний аюулгүй байдлын үзэл баримтлалтай парламентын удирдлагын хэлбэрийг бид бэхжүүлж, энийгээ дэмжиж явнаа гээд оруулчихсан. Дэлхийн парламентын улс орнууд энэ чинь 3-ны 1 байтугай ингээд үндсэндээ Засгийн газар нь парламентаас бүрдэж байна шүү дээ. Тэнд олон зуун хүнтэй байж. Гэтэл монголын онцлог гараад ирлээ гэж дөрөвдүгээрт үзэж байгаа юм.

Тэгэхээр монголын онцлог гараад ирэхээр Ерөнхий сайдаасаа бусад нь байж болохгүй гэхээр энэ чинь одоо тэгээд монголын л онцлог, монголын загвар болох байх л даа. Гэхдээ энд асуудал үүснэ шүү дээ. Ерөнхий сайд нь цор ганцаараа Улсын Их Хурлаас бүрддэг. Намын дарга учраас. Бусад нь бүрддэггүй ээ гээд. Тэгээд жишээлбэл энэ Улсын Их Хурал чинь Ерөнхий сайдтай ч гэсэн хариуцлага тооцох тухай асуудал одоо тэртэй тэргүй л үүсээд явна. Тэгээд тэр хүн чинь Улсын Их Хурлын гишүүн. Тэгвэл байж яах юм бэ гэсэн асуудал гарна шүү дээ. Заавал намын дарга хүн болгоно гэж.

Тэгэхээр ер нь зүгээр би энд хэлэх гэж байгаа юм. Бид нарын энэ санаачилсан улсуудын юм бол парламентын бүгд найрамдах улсынхаа хувьд манай улсын парламентаа бэхжүүлнээ гэж байгаа бол энэ Засгийн газар чинь бол Ерөнхий сайдын хүчин чадлыг, кабинетын хүчин чадлыг бид харин эсрэгээрээ нэмэгдүүлэх шаардлагатай байгаа шүү дээ.

Харин Улсын Их Хурлын гишүүдээр нэмэгдүүлж байна гэдэг нь эсрэгээрээ парламентын хяналтыг парламентыг хүчгүйдүүлсэн, парламентын хяналт хариуцлагын тогтолцоог сулруулж байгаа юм.

Тийм учраас бид 3-ны 1 гээд байгаа нь хамгийн дээд хэмжээгээр бид 18 хүнтэй байж үзсэн юм. Тэгэхэд 6 хүртэл хүн 0-6 хүртэл бол байж болж байгаа байхгүй юу 6 хүртэл. Тэгээд энэ дотор чинь Ерөнхий сайд нь байгаад Ерөнхий сайд гишүүд дотроосоо авахгүй гэвэл өөр хэрэг. Тэр оочерлоод байна гэж байна. Тэр дотор чинь сая таны хэлдэг түлхүүр албан тушаал гэж ярьдаг. Тэр түлхүүр албан тушаалууд дээр чинь аль нь түлхүүр албан тушаал болох юм бэ гэдэг нь бодлогын асуудлаас шалтгаална. Тэрэн дээр тавигдаж байгаа хүмүүстэй нэг ноцолдоод ноололдоод байхгүй.

Тэгээд хамгийн том юм Ерөнхийлөгч энийг харгалзаагүй юм бол Улсын Их Хурлын сонгуулийн хуулийг бид гаргахдаа ерөөсөө намын сахилга, намын хөтөлбөр, нам дээр суурилсан ийм сонгуулийн тогтолцоо байхаас аргагүй ийм байдал руу түлхсэн юм оруулж өгсөн. Одоо бид нар чинь пропорциональ системтэй ийм юу оруулчихсан шүү дээ. Сонгуулийн системтэй болчихсон шүү дээ.

Тэгэхээр цаашдаа зарлах ёстой шүү дээ. Та жишээлбэл нийслэлийг хөгжүүлнээ гэдэг шиг эрүүл мэндийн салбарыг шинэчлэх хүн нь манай энэ нам дотор, Улсын Их Хурал дотор өрсөлдөх хүн нь энэ байгаа юм. Гадна талд нь байгаа хүн нь энэ байгаа юм ч гэдэг юм уу. Одоо нөгөө яриад байгаа юм чинь одоо л биелэлээ олох гэтэл одоо яаж байна вэ гэхээр манай энэ дэвших гэж байгаа улсуудын хэн нь ч Улсын Их Хуралд ороод сонгогдсон улсууд энэ засгийн бодлогыг хэрэгжүүлэхгүй. Зүгээр бид гаднаас нэг нөхөр авчирч тавина гэж ингэж л ярих болж байгаа байхгүй юу.

Зүгээр ер нь юу гэдэг тэгээд бид нарын харин юм нь нэг тийм тал талыг харгалзсан, яг нөгөө тал руугаа хэлбийгээгүй, Ерөнхийлөгчийн шийдэл бол нөгөө тал руу гараад явчихсан. Одоогийн байгаа байдал чинь бүр нөгөө тал руу гараад явчихсан. Одоо яг энэ дээр нөхцөл байдлынхаа юмыг харгалзаад цаашдаа ингээд үндсэн хуулийн шинэчлэл харин хийгээд, парламентынх нь гишүүдийн тоо нэмэгдээд ингээд явах юм бол харин энэ асуудал дахиад өөрчлөгдөж авч үзэхийг хэн ч үгүйсгэхгүй ийм байдал үүсэх болов уу л гэж бодож байгаа юм.

Тэгээд энэ нь зохистой юм уу даа. Түүнээс монголын онцлог гээд дэлхий дээр байхгүй ганцхан Ерөнхий сайд нь парламентын гишүүн байдаг ийм хэлбэр рүү бол шилжүүлчих нь бол дэндүү нөгөө тал руу өрөөсгөл байдал руу л орж байгаа ийм л байдал. Тэгээд оны өмнө та санаж байгаа бол үндсэн хуулийн шинэчлэлийн хүрээнд манай бүлгүүдийн зөвшилцөл, дээр нь Улсын Их Хуралд суудалтай нам, бие даагч гээд бид нар бол энэ чиглэл рүү ерөнхийдөө одоогийн энэ удаагийн парламент бол санал нэгдсэн байр сууринд хүрчихсэн байсан асуудлаар л асуудлаа оруулж ирж байгаа юм л даа.

Ламбаа гишүүн. Лүндээжанцан.

**Д.Лүндээжанцан:** -Би бол горимын санал хэлэх гээд байгаа юм. Ер нь бол удаан ярьсан. Одоо тэгээд нөгөө сүүлд нь ирж байна. Тэгэхээр энэ яахав хоёр төсөл ойролцоо юм. Ерөнхий сайд байхаас бусад нь зөвшөөрөхгүй, нэг нь 3-ны 1-ээр нь ингээд хязгаарласан энэ төслүүдийг ерөөсөө өнөөдөр нэг цаг авахгүй хэлэлцэх эсэхийг нь Их Хурлаар оруулж шийдүүлчихээд тэгээд нөгөө анхдугаар хэлэлцүүлэг хийнэ шүү дээ. Тэрэн дээрээ одоо 3-ны 1 байх юм уу, ганц Ерөнхий сайд байх юм уу, нэр заах юм уу, тоо тавих юм уу гээд нэг хэдэн хувилбар гарах нь байна шүү дээ. Тэрэн дээрээ яриад тэгээд шийдчихвэл яасан юм бэ.

Өнөөдөр бол ер нь тэгээд бид нар тийм хэлэлцэх эсэхийг нь бол юу ч гэсэн шийдчихье. Тэгээд дараа нь хэд хэдэн хувилбар гарч ирж байна. Тэрийг нь бол нэгдүгээр хэлэлцүүлэг дээрээ нэг жижигхэн ажлын хэсэг гарах шаардлага бараг байхгүй байх. Тэгээд яриад шийдчихвэл яасан юм бэ гэсэн ийм горимын санал байна. Олон асуудал ярих юм байна шүү дээ дараа нь. Энэ 5 асуудал дээр.

**Ж.Сүхбаатар:** -Нэр заах дээр зохимжгүй дээ. Байгаль орчны салбар гэдэг юм уу.

**Д.Лүндээжанцан:** -Нэр зааж болно, бас тоо зааж болно. 3-аас илүүгүй гэдэг юм уу, 4-өөс илүүгүй байна гэсэн.

**Ж.Сүхбаатар:** -Бусад яамдыг бол яамдыг наадах чинь зэрэглэсэн болчихно шүү дээ. Ламбаа гишүүн.

**С.Ламбаа:** -Сүхбаатар дарга чинь одоо нэр заах хэрэггүй гээд хэлэлцэж байгаа юм шиг юм яриад байна л даа. Би зүгээр хуулиа л бодож байгаа юм л даа. Монгол Улсын Засгийн газрын хууль чинь бол үндсэн чиглэлийн яам, салбарын яам гээд бүр ингээд хийчихсэн байгаа шүү дээ.

Тийм учраас Бат-Үүл гишүүн бид хоёрын тэр яриад байгаа юм чинь бол үндсэн чиглэлийн яам, Гадаад харилцааны яам гэдэг бол бүх салбараа хариуцаж ажилладаг. Сангийн яам бүх салбараа хариуцаж ажилладаг, хуулийн салбар нь бол бүх салбарын хуулийг хянаж байдаг гэдэг утгаараа хууль нь бас ингээд салбарын үндсэн чиглэлийн яам гээд хуваачихсан байдаг тэр тогтолцоогоо бариад л тэрийг нь одоо бас байхаар хийхгүй бол ерөөсөө одоо нэг Ерөнхий сайд болсон хүн л дурынхаа яамыг оруулж ирдэг болох юм бол бөөн, за зүгээр сонгуулийн дараа янз бүрийн эвсэл болох юм бол ёстой бөөн зодоон болно шүү дээ.

**Ж.Сүхбаатар:** -Ерөнхий сайд хязгаарлачихна л даа.

**С.Ламбаа:** -Би бас аль талаас нь бодож яриад байна вэ гэхээр нөгөө цаана байж байгаа Монгол Улсын Засгийн газрынхаа хуулийн ерөнхий үндэслэлийг барьж бас энийгээ тогтоож явах нь зөв байх аа гэсэн агуулгаар л түрүүн хэлсэн юм. Тэгээд хэлэлцэх эсэхээ хурдан шийдээд л явуулчихъя.

**Ж.Сүхбаатар:** -За тэгье. Тэгвэл Засгийн газрын тухай хуульд нэмэлт оруулах тухай хуулийн төслийг хэлэлцэхийг дэмжье гэсэн томъёоллоор санал хураалт явуулъя. 11-9.

Харин тэгэхээр одоо гялалзуулах гээд байна л даа. Энэ асуудлаар Байнгын хорооноос гарах санал, дүгнэлтийг нэгдсэн хуралдаан дээр Улсын Их Хурлын гишүүн Батболд илтгэчихье.

Дараачийн асуудал энэнтэйгээ уялдаж байгаа тиймээ. Бас адилхан. Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төсөл, Монгол Улсын Ерөнхийлөгчөөс өргөн мэдүүлсэн хэлэлцэх эсэхийг хийнэ.

Хуулийн төслийн танилцуулгыг Ерөнхийлөгчийн тамгын газрын дарга Баттулга хийнэ.

**Ч.Сайханбилэг:** -Горимын санал гаргачих уу.

**Д.Лүндээжанцан:** -Ер нь одоо бараг хамт.

**Ж.Сүхбаатар:** -Үгүй ээ энэ чинь хамт хэлэлцэх гэсэн чинь хэлэлцэх эсэхийг нь шийдэж байж. Эхлээд та хэлчих, протоколд. Баттулга дарга танилцуулаад хэлчих.

**Ч.Сайханбилэг:** -Энэ ганц өгүүлбэртэй л хуулийн төсөл байна.

**Ж.Сүхбаатар:** -Гэхдээ тэр ньюансыг нь тэр танилцуулгаа хийчихнэ шүү дээ тийм.

**Д.Баттулга:** -Улсын Их Хурлын эрхэм гишүүд ээ,

Товчхон, та бүхэн сая ярьж байх шиг байна. Товчилъё. Уул нь хоёр хуудас юм байна. Тэгээд товчлоод танилцуулъя.

Үндсэн хуулийн 29.1 дүгээр зүйл дээр Улсын Их Хурлын гишүүн, Ерөнхий сайд, засгийн газрын гишүүдээс бусад хуулиар тогтоогдсон үүрэгт нь үл хамаарах ажил, албан тушаал хавсарч болохгүй гэсэн өөрчлөлтийг оруулсан байдаг. 2000 онд. Энэ өөрчлөлтийг дагалдаад Монгол Улсын Засгийн газрын тухай хуулийн 20.1-д үндсэн хуулийн 39 дүгээр зүйлд заасан ёсоор Засгийн газар Ерөнхий сайд гишүүдээс бүрдэнэ.

Улсын Их Хурлын гишүүн Засгийн газрын гишүүнээр томилогдвол гишүүнийхээ бүрэн эрхийг хэвээр хадгална гэсэн өөрчлөлтийг оруулаад өдий өнөөдрийг хүрч байгаа юм. Үүний дүнд төрийн хууль тогтоох дээд байгууллага болох Улсын Их Хурлаас хууль тогтоомжийг хэрэгжүүлэлтийг хангах үүрэгтэй Засгийн газрын үйл ажиллагаанд тавих хяналтын тогтолцоо тодорхой хэмжээгээр алдагдсан. Улсын Их Хурлын гишүүн болон Засгийн газрын гишүүдийн хоорондын эрх үүргийн механизм бас тодорхой хэмжээгээр бүдгэрсэн гэсэн ийм дүгнэлтийг хийдэг.

Эдгээр асуудлыг шийдэх зорилгоор Монгол Улсын Ерөнхийлөгчөөс Монгол Улсын Үндсэн хуулийн суурь үзэл санааг баримтлан нийцүүлж, төрийн эрх мэдлийг хуваарилалт, хяналтын талаарх эрх зүйн зориулалтыг тодотгон сайжруулах үүднээс Монгол Улсын Засгийн газрын тухай хуульд тодорхой өөрчлөлт оруулж, хууль санаачлан Улсын Их Хуралд өргөн барьсан.

Энэхүү хуулийн төслийг хэлэлцэн шийдвэрлэж өгөхийг эрхэм гишүүдээс хүсье. Анхаарал тавьсанд баярлалаа.

**Ж.Сүхбаатар:** -Бас Улсын Их Хурлын хуульд өөрчлөлт оруулах тухай давхар юм байна тиймээ.

**Д.Баттулга:** -Давхар явж байгаа.

**Ч.Сайханбилэг:** -Горимын санал гаргая.

**Ж.Сүхбаатар:** -Сайханбилэг.

**Ч.Сайханбилэг:** -Ерөнхийдөө гишүүд юм яагаад ойлгож байгаа учраас шууд саналаа хураагаад тэгээд ер нь бол анхны хэлэлцүүлгийн явцад энэ хоёр төсөл нийлэгдээд л нэг явах учраас саналаа хураачихъя гэсэн саналтай байна.

**Ж.Сүхбаатар:** -Тэгье. Засгийн газрын тухай хуульд өөрчлөлт оруулах тухай, Монгол Улсын Их Хурлын тухай хуульд өөрчлөлт оруулах тухай хуулийн төслийг хэлэлцэхийг дэмжье гэсэн томъёоллоор санал хураалт явуулъя. 11-10.

Хэлэлцэхийг дэмжлээ. Энэ асуудлаар Байнгын хорооноос гарах санал, дүгнэлтийг нэгдсэн хуралдаанд Улсын Их Хурлын гишүүн Бат-Үүл баатар илтгэе.

Цөөнхийн асуудлыг. Тэгэхдээ тэгээд хамгаалж байна гээд туйлшраад явчихав аа.

Дараачийн асуудал.

Монгол Улсын Их Хурлын тухай хуульд өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд. Батбаяр гишүүнд хэлсэн үү. Н.Батбаяр, Ч.Сайханбилэг, Ө.Энхтүвшин нарын 2012 оны 5 дугаар сарын 3-ны өдөр өргөн мэдүүлсэн хэлэлцэх эсэх гээд.

Тэгээд энэ санаачлагч нь энэ дотор байгаа юм байна. Тэгэхээр эхэлчихье. Төслийн талаар Улсын Их Хурлын гишүүн Сайханбилэг гишүүн танилцуулчих.

**Ч.Сайханбилэг:** -Энэ асуудал бол манай гишүүн болгонд танил асуудал аа. Тийм учраас чуулган төгсөх гэж байгаа хаах гэж байгаатай холбоогүй. Ерөнхийдөө та бүхэн мэдэж байгаа. Их Хурлын хуулийн 27.1.4 дээр нэгдсэн болон Байнгын, түр, дэд хорооны хуралдааны үед тухайн хэлэлцэж байгаа асуудалтай холбогдуулаад Улсын Их Хурал дахь бүлгээс завсарлага авах эрх байдаг. Тэгээд энэ завсарлага авах эрх нь одоогийн бид нарын парламентат ёс 20-иод жил явж байгаа энэ зүйлийгээ харахад үндсэндээ бид нар хүссэн хүсээгүй цөөнхийн диктатурыг тогтоочихжээ.

Ер нь бол олонхийн бүлэг бол асуудлаа шийдээд танилцуулаад, цөөнх нь энэ асуудлынхаа дагуу байр сууриа илэрхийлээд явж байх ёстой. Бид нар сонгууль болгоны өмнө нэг нийтлэг дутагдал байдаг Батбаяр гишүүн ээ. Юу вэ гэхээр зэрэг сонгуулийн үр дүн ямар гарахыг өнөөдөр хэн ч мэдэхгүй байгаа. Тийм учраас энэ сонгуулийн үр дүн ямар гарахаас шалтгаалаад бид нар бие биенийгээ жаргаах гомдоох тухай их ярьдаг. Энэ бол хуучин бид нарын гаргаж байсан алдаа, бас гашуун туршлага сургамж байгаа юм.

Тийм учраас үнэхээр монгол төрийнхөө төлөвшлийн төлөө бүлгүүд ч энэ асуудлыг ярьж байхдаа бид бүхэн сонгуулийн хуулийн зөвшилцөл хийж байх хүрээндээ энэ асуудлыгаа бас хоёр бүлэг аль аль талдаа зөвшилцөл хийгээд, ер нь энэ чиглэлээр Их Хурлын тухай хуулиндаа өөрчлөлт оруулах нь зүйтэй юм байнаа гэдэг хоёр бүлэг хоёулаа яриад бүгдээрээ аль аль нь энэ асуудлыгаа зөвшөөрөөд ингээд явж байгаа.

Энэ бол аль нэг намын ялах ялагдах тухай асуудал биш монгол төрийгөө үнэхээр бас нэг зөв зүг рүү нь, зөв гольдрил руу нь оруулж олонхи нь хариуцлагаа хүлээж, цөөнх нь бас өөрийнхөө шүүмжлэх үүргээ хариуцаад ингээд хийгээд. Гэхдээ ор тас энэ асуудлыг гацаах биш асуудлаа явуулдаг, тэгээд явуулсан ажлынхаа хариуцлагыг нь олонхи нь өөрөө хариуцлагаа хүлээгээд, цөөнх нь бас нийгэмд байр сууриа тайлбарлаад явдаг ийм сонгодог парламентынхаа зарчим руу л орох нь зөв юмаа.

Энэ бол аль нэг улс төрийн намын оноо авах, цуглуулах, алдах тухай асуудал биш монгол төрийн төлөвшлийн ой өндөр түвшний ийм асуудал учраас гишүүд маань бас энэ төрийн түшээ гэдэг энэ байр сууринаасаа энэ асуудалдаа бүгдээрээ хандацгаая л гэж хууль санаачлагчийнхаа өмнөөс уриалж хүсэх гэсэн юм. Баярлалаа.

Батбаяр гишүүн сая Байнгын хорооны нөгөө талд хуралдаж байсан учраас өмнүүр чинь орж танилцуулга хийсэндээ бас хүлцэл өчиж байна.

**Ж.Сүхбаатар:** -Раш гишүүн асууя гэж байна.

**Р.Раш:** -Надад санал байна.

**Ж.Сүхбаатар:** -Асуулт байхгүй санал юм уу.

**Р.Раш:** -Оруулж ирж байгаа асуудлыг хүндэтгэж байна. Тэгэхдээ манай бүлэг энийг ярих нь зүйтэй гэж бодож байна.

**Ч.Сайханбилэг:** -Нэг хариулчих уу. Уг нь Энхтүвшин дарга энэ асуудлаар манай бүлэгт албан ёсоор бас яг бүлгийнхээ байр суурь гээд бичгээр ирүүлсэн. Тэр бичгээр ирүүлж байгаа байр суурь дотроо бол орон нутгийн сонгуулийн хуулийг зөвшилцөж байгаа энэ асуудлаар Улаанбаатар хот, нийслэлийн сонгуулийг хамт явуулах.

Хоёрдугаар асуудал нь энэ бүлэг намын бүлэг завсарлага авдаг асуудлыг бид нар бас Их Хурлынхаа хуулин дээр зохих өөрчлөлтүүдийг оруулъя гээд энэ үндэслэлээр манай бүлэг бол олонхиороо дэмжсэн. Энэ дотроо хийж байгаа шүү дээ. Эхний ээлжинд ажлын 5 хоног завсарлага авч байгаа. Нэг удаа сунгах эрхтэй байна мөн тэр хугацаагаараа. Тэгээд энэ хугацаа өнгөрсний дараа олонхи хариуцлагаа хүлээгээд явдаг болъё гэсэн ийм л хуулийн зохицуулалт хийж байгаа шүү дээ. Энэ нь бол эргээд бас зөв байгаа болов уу гэж ингэж бодож байгаа юм.

Тэгээд манай бүлэгт албан ёсоор бичгээр бас энэ бүлгийнхээ саналыгаа ирүүлчихсэн байж байгаа.

**Ж.Сүхбаатар:** -Сая бүлгийн юм асууж байна л даа.

**Н.Батбаяр:** -Тийм л дээ. Энэ бол тодорхой хэмжээгээр анх удаагаа яригдаж байгаа ч юм биш л дээ. Олон жил болж байгаа юм. Яг одоогоос 4 жилийн өмнө 2008 оны 4 сард энэ асуудлыг миний бие өргөн барьсан юм. Тэгээд тэр үед бол хэлэлцээгүй. Тэгээд бүтэн 4 жил яриад, одоо дөнгөж сая ингээд хэлэлцэхээр хоёр тал ойлголцсон юм.

Сая орон нутгийн сонгуулийн хууль дээр бид чинь талцаж байх юм болсон шүү дээ. Тэр хүрээн дотор ярьсан зүйл гэх юм бол орон нутгийн сонгуулийг тусад нь явуулах, цуг явуулах тухай асуудлыг Их Хурлын сонгуулийг нийслэлийн сонгуультай цуг явуулъя. Дээр нь энэ асуудлыг шийдвэрлэе гэдэг улс төрийн бодлогын шийдэлд аль аль талаас нь хүрч, бүлгүүдийн шийдвэр гарсантай холбогдуулж хоёр бүлгийн даргын хамт миний бие энэ хуулийг санаачилсан юм. Тийм учраас энэ дээр асуудал гарахгүй болов уу гэж бодох юм.

**Ж.Сүхбаатар:** -Лүндээжанцан дарга.

**Д.Лүндээжанцан:** -Би нэг юм асууя. Нямжавын Батбаяр гишүүн 4 жилийн өмнө санаачлаад би тэр үед Их Хурлын дарга энийг батлуулах гэж их оролдсон л доо. Тэгээд одоо бас 3, 4 жил Батбаяр гишүүнийг гуйгаад, тэгээд яг ингээд батлах гэхээр л оруулах гэхээр л Батбаяр гишүүн татаад авчихдаг.

**Н.Батбаяр:** -Үгүй шүү, хэзээ ч тийм юм гараагүй шүү.

**Д.Лүндээжанцан:** -Та бол одоо ингээд яахгүй байсаар л 3, 4 жил гуйсан.

**Н.Батбаяр:** -Хэзээ ч ингээгүй шүү.

**Д.Лүндээжанцан:** -Хэзээ ч ингээгүй бишээ. Тэгээд одоо гэнэтхэн идэвх ороод одоо ингэхээр ямар ч байсан бүлгийнхээ даргыг ирэхээр бид асуугаад, Энхтүвшин даргыг ирэхээр асуугаад ингээд л одоо та гарын үсэг зурсан юм байна. Ямар зөвшилцөөн хийж, ямар учраас зурсан юм гэдгийгээ Энхтүвшин даргаасаа добро аваад тэгээд л одоо хэлэлцвэл яасан юм бэ гэж ингэж бодож байна.

**Ж.Сүхбаатар:** -Тэр бүлэг дээр ч тэгэхдээ нэг яригдчихаа биз дээ тэр асуудлын хүрээнд. Би бол энд бүлгийн асуудлыг мэдэхгүй байна. Сая Раш гишүүн тэгж хэллээ. Ямар ч гэсэн чуулганы хэлэлцэх асуудал дотор орчихсон.

**Э.Бат-Үүл:** -Танай энэ бичгэн дээр байсан шүү дээ.

**Н.Батбаяр:** -Манайхан тэр бичгийг нь аваад ир дээ.

**Ж.Сүхбаатар:** -Ер нь бол байсан санагдаад байна.

**Р.Раш:** -Үгүй ээ, үгүй. Энэ нэг 4 жил ухаан нь татгалзчихаад гэв гэнэтхэн уулын орой дээр гарчихдаг.

**Н.Батбаяр:** -Раш гишүүн ээ, би 4 жил татгалзсан юм ерөөсөө дандаа та нар татгалзсан шүү.

**Ж.Сүхбаатар:** -Танайх манайх нь яахав. Ямар ч гэсэн энэ хэлэлцэх эсэх учраас Байнгын хорооныхоо тухайд бол ингээд оруулна гээд явчихсан. Нэгэнт бүлгийн зүгээс асуудал тавихгүй нөхцөлд бол энэ санал хураалтаа явуулаад ингээд явъя. Дараа тайлбараа бол хийвэл.

**Су.Батболд:** -Үгүй ээ, бүлгийн гишүүд чинь тэгээд хэлэлцээгүй завсарлага авъя гээд байна шүү дээ. Энхтүвшин дарга явахдаа надад бол энэ хуулийг хэлэлцэнэ барина гэж яриагүй. Энийг зүгээр ойлголцлын түвшинд ярьж байсан.

**Ч.Сайханбилэг:** -Энхтүвшин дарга надад амаар болон бичгээр. Одоо бичгийг нь аваад ирье. Яг энэ асуудлаар ...яриад.

**Д.Энхбат:** -Энэ дээр Сүхбаатар даргаа.

**Ж.Сүхбаатар:** -Батбаяр гишүүн ээ, тэгж хажуунаас тайлбар хийхгүй шүү.

**Д.Энхбат:** -Ер нь бол энэ асуудал бол миний мэдэхээс л 4 жилийн өмнөөс яригддаг байсан. Харин одоо үнэхээр МАН ялагдана гэж бодоод ингээд хойш нь тавиад байх юм. Би бол нэг зүйл хэлчихмээр байна.

**Ж.Сүхбаатар:** -Тэрэн дээрээ тулбал сая Сайханбилэг дарга цөөнхийн диктатур хийж байсан ...4 жил цөөнхийн диктатур.

**Д.Энхбат:** -Тэгэхээр одоо Иргэний зориг ногоон нам бишээ. Сүхбаатар аа. Завсарлага авах эрхийг бол бид нар хамгаалмаар л байна. Гэхдээ үнэхээр монголын парламент сайн яваасай гэж бодоод энийг одоо л шийдэх хэрэгтэй гэж бодож байна.

**Д.Лүндээжанцан:** -Энхбат дарга ер нь бүлэг байгуулагдахгүй гэж бодоод байгаа юм уу та.

**Д.Энхбат:** -Би бол завсарлага авах эрхийг авмаар байна. Гэхдээ одоо парламент руу яваасай гээд энэнээс татгалзаж байна. Ингээд явъя.

**Ж.Сүхбаатар:** -Авмаар биш, тэрийг чинь өгнө шүү дээ. Хугацаатай л болгож байгаа болохоос биш. Тэр бичиг чинь ирж байгаа юу, тэгээд энд улсууд байгаа. Тэрийг харж байж болох гээд байгаа юм уу уг нь.

**Су.Батболд:** -Бүлэг дээр нэг ярихгүй бол болохгүй юм байна. Би хүмүүсээс лавлалаа. Тийм учраас бүлэг дээр ярихгүй, би л лав.

**Ч.Сайханбилэг:** -Тэгээд одоо манайхыг хуурч байгаа болж таарч байна уу. Сая бид нар энэний төлөө орон нутгийн сонгуулийн хуулийг явуулсан шүү дээ.

**Су.Батболд:** -Мэдэхгүй, би тэрийг бол санахгүй байна.

**Ч.Сайханбилэг:** -Яг хоёр асуудлаар танай бүлгийн ахлагч А танхимдаа сууж байгаад бүх хэвлэл, мэдээллийн хэрэгслээр хэвлэлийн бага хурлаар мэдэгдсэн.

**Ж.Сүхбаатар:** -Би тэгсэн санагдаад байна л даа.

**Ч.Сайханбилэг:** -Бүх хэвлэл, мэдээллийн хэрэгсэл дээр гарсан. Батболд даргаа, би бүлгийн.

**Су.Батболд:** -Манай бүлгийн хурлыг та яаж мэдэх юм.

**Д.Энхбат:** -Энэ чинь өөрөө стандарт засаг үүсгэдэг л механизм шүү дээ. Энийгээ халъя л даа.

**Ч.Сайханбилэг:** -Энэ хэвлэл, мэдээллийнхэнд. Одоо ажлын хэсгийн гишүүн байсан Сүхбаатар дарга өөрөө сайн мэдэж байгаа. Бид нар энэ.

**Ц.Батбаяр:** -Энэ чинь хэлэлцье, тэгэхдээ хэлэлцэхийг дэмжиж байгаа. Тэгэхдээ бид бүлэг дээрээ ярилцъя гэж асуудал яриад байна шүү дээ. Хойшлуулъя. Дараагийн.

**Ч.Сайханбилэг:** -Арай дэндүү хариуцлагагүй байна.

**Д.Энхбат:** -Энэ бол үнэхээр.

**Ч.Сайханбилэг:** -Хэвлэлийнхэнд хоёр бүлгийн хурал дараалж....яригдсан байхгүй юу.

**Ж.Сүхбаатар:** -Одоо ингэе.

**Ч.Сайханбилэг:** -Хэлэлцэх эсэхээ ядаж явуулчихъя. Тэр хооронд дахиад шаардлагатай гэвэл та нар хуралдацгаа.

**Ж.Сүхбаатар:** -Харин тийм, хэлэлцэх эсэхээ явуулчихъя тэгэх үү.

**Ч.Сайханбилэг:** - Хэлэлцэх эсэхээ шийдчихээд тэгээд дараа нь та нар ярь л даа. Анхдугаар хэлэлцүүлгийн үед юмаа ярь л даа. Гэхдээ тэр хооронд чинь би бичгээр өгсөн бичгийг чинь үзүүлье, хэвлэл, мэдээллийн хурлын бүх протоколыг гаргаж ирж харуулъя. Тэгээд ярьцгаа л даа. Одоо хэлэлцэх эсэхээ шийдчихье.

**Р.Раш:** -Тавьж байгаа асуудлыг бол хүндэтгэж байна л даа. Хэлэлцэх эсэхийг л одоо ингээд шийднэ гэхээр л тэгээд шааригдчихна шүү дээ.

**Ч.Сайханбилэг:** -Хэлэлцэх эсэхийг Раш гуай. Үгүй ээ, үгүй. Шааригдах юм байхгүй. Анхдугаар хэлэлцүүлгийн өмнө дахиад л асуудал орж ирнэ шүү дээ. Тэр хооронд Батболд гишүүнээ ярьчих дахиад.

**Н.Батбаяр:** -Раш гишүүн ээ, завсарлага авдаг үе чинь одоо хүчин төгөлдөр байгаа шүү дээ. Тийм учраас би горимын санал хэлэх гээд байна. Хэлэлцэх эсэхийг Байнгын хороон дээр явуулчихъя. Тэгээд танайх одоо Их Хурлын дэгийг сахиулна биз тийм үү. Даргыгаа ирэхээр дахиад ярилцдаг юм уу, хүсвэл танайх хэзээ ч зохицуулж чадна шүү дээ.

**Ч.Сайханбилэг:** -Сүхбаатар даргаа, тэгээд явчихъя.

**Ж.Сүхбаатар:** -Санал хураалтаа явуулах юм уу. Ардын Намын бүлгийн дэд дарга юугаа хэлчих.

**Ч.Сайханбилэг:** -Батболд даргаа, би бол Энхтүвшин даргыгаа, бүлгийн даргыгаа ийм эвгүй байдалд хиймээргүй байна. Яагаад гэхээр өөрөө тэнд Бадам гуай тэр хоёр сууж байгаад хоёр удаа хэвлэлийн бага хурал хийснийг нь би мэдэж байгаа. Тэгээд тийм учраас өнөөдөр зүгээр Байнгын хороон дээрээ хэлэлцэх эсэхийг нь шийдчихье. Дараа нь бичгийг нь би одоо авчруулаадахъя.

**Д.Энхбат:** -Энэ заалт чинь Сүхбаатар даргаа хамтарсан засаг байгуулах л хамгийн аюултай механизм шүү дээ. Энийг л болиулъя л даа цөмөөрөө. Аль нь ялах нь хамаа алга.

**Ж.Сүхбаатар:** -Би больё гээд хоёр 7 хоногийн өмнө Өнөөдөр сонинд нэг ийм ярилцлага өгсөн.

**Д.Энхбат:** -Цөөнх засагт ордог л гол механизм шүү дээ. Энийг хаая л даа.

**Э.Бат-Үүл:** -Хэлэлцэх эсэхээ шийдчихээд та нар тэртэй тэргүй л завсарлага авч болно шүү дээ одоо. Ярьж болно шүү дээ.

**Ж.Сүхбаатар:** -Би одоо өөрөө оруулчихаагүй дээ Батболд даргаа. Даргын дэргэдэх зөвлөлийн хурал дээр асуудал ороод явсан шүү дээ тийм. Бас Батболд даргыг ойлгож байна.

**Э.Бат-Үүл:** -Энэ Лүндээ ямар муухай нохой зантай юм бэ.

**Ж.Сүхбаатар:** -Тэгвэл Дэмбэрэл даргыг урих юм уу бас тэгээд асуудлыг. Тэгж баярлаад яах вэ. Би одоо.

**Ч.Сайханбилэг:** -Одоо яг Нямдорж сайд шиг юмнууд явж байгаа байхгүй юу. Та нарыг жаргаахгүй ээ гээд.

**Д.Энхбат:** -Энэ бол намын асуудал биш шүү дээ. Энэ бол парламент чинь өөрөө үргэлж хамтрах механизм бид нар хийж өгөөд байна шүү дээ.

**Ж.Сүхбаатар:** -Таны саналыг сайн ойлгосон. Одоо юмаа харж байгаад шийдчихье. Тиймээ тийм, би харин хэлээд байгаа нь, наадах чинь миний асуудал биш болчихоод байна. За ингэе.

Ямар ч гэсэн Раш гуай ямар ч гэсэн саналаа хураагаад явъя. Энэ бол.

**Р.Раш:** -Энэ асуудал чинь улам томроод л тэгээд одоо цоллогдоод ингээд унана шүү дээ. Одоо энэ чинь тэгээд тодорхой шүү дээ.

**Ж.Сүхбаатар:** -Энэ бол зүгээр би өөрөө ажлын хэсэгт орж байсан хүний хувьд бол тэр асуудал бол бид нарын хооронд яригдаад, бүлэг дээр бол танилцуулагдсаныг би мэдэж байна. Зүгээр яг шийдвэр яаж гарсныг нь манай хэд бол тийм шийдвэр гараагүй гэж.

**Д.Лүндээжанцан:** -Уг нь 3 жил 100 хувь байсан юмаа. Завсарлага авах дээр. Тэгэхээр Батбаяр оруулж...завсарлага авчихаад энэ...

**Ж.Сүхбаатар:** -Лүндээ даргаа одоо тэр 3 жил ярихгүй шүү.

**Ч.Сайханбилэг:** -Лүндээ даргаа, та бүр зүйл ангиа бүр нэмчихлээ. Ямар хэцүү юм бэ.

**Д.Лүндээжанцан:** -Батбаяр орж ирээд л та нараас Сайханбилэгийг заавал завсарлага ав гээд манай энийг оруулахгүй гээд л тэгээд хойшлуулдаг байсан шүү дээ.

**Ж.Сүхбаатар:** -Лүндээ даргаа наадахаа больё.

**Д.Лүндээжанцан:** -Одоо гэнэтхэн бүгдээрээ.

**Ж.Сүхбаатар:** -Дэмбэрэл даргыг яасан юм.

**Н.Батбаяр:** -Бичиг ирж байгаа. Энэ бол монголын түүхэнд хамгийн удсан хууль шүү. Би 2008 онд ганцаараа санаачилсан. Нөгөө намаас би хүн олох гээд хүн олдоогүй. 4 жил яригдаж байгаа хууль.

**Д.Лүндээжанцан:** -Ер нь бол анх оруулж ирэхийг нь бол Бат-Үүл хийсэн байх шүү. Швед явж ирлээ гээд.

**Ж.Сүхбаатар:** -Саналаа хураая. Би ер нь ажлын хэсэгт байж байсан учраас Энхтүвшин даргатай байж байсан. Раш гуай саналаа хураачихъя.

Ер нь бол яригдсаныг нь зүгээр би танилцуулагдсан. Шийдвэр яаж гарсныг одоо бүлгийн юун дээр яг ямар шийдвэр гарсныг нь би мэдэхгүй байна. Ямар ч гэсэн бид нар бол тэгж яригдсаныг нь би баттай мэдэж байна.

Монгол Улсын Их Хурлын тухай хуульд өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэхийг дэмжье гэсэн томъёоллоор санал хураалт явуулъя. 11-8.

Яах вэ тэгээд би эрхээ хэтрүүлсэн бол би хариуцлагаа хүлээнэ. Хэлэлцэхийг дэмжье гэсэн.

**Р.Раш:** -Ардчилсан намд л.

**Ч.Сайханбилэг:** -Аваад ирлээ. МАН-ын Удирдах Зөвлөлийн болон Улсын Их Хурал дахь олонхийн бүлгийн хурлаас дорхи шийдвэрийг гаргалаа.

Улс төрийн нэн түвэгтэй асуудлыг зөвшилцөл, ойлголцлын замаар шийдвэрлэх гэсэн байр сууринаас хандаж, боломжит хувилбарыг удаа дараа дэвшүүлсэн хоёр бүлгийн ажлын хэсгийн санаачлага чармайлтыг сайшааж, түүнийг санал болгосон. Би Энхтүвшин даргын юмыг уншиж байна.

1.Нийслэлийн иргэдийн төлөөлөгчдийн хурлын сонгуулийг Улсын Их Хурлын сонгуультай хамт аймаг, сум, дүүргийн иргэдийн төлөөлөгчдийн хурлын сонгуулийг тусад нь явуулах.

2.Улсын Их Хурал дахь цөөнхийн бүлэг аль нэгэн асуудлаар хугацаагүй завсарлага авдаг. Улсын Их Хурлын хуралдааны дэгийн тухай хуулийн заалтыг өөрчилж, хугацааны хязгаартай болгох гэсэн саналуудыг МАН-ын Удирдах Зөвлөл болон Улсын Их Хурал дахь олонхийн бүлэг дэмжсэн болохыг үүгээр мэдэгдэж байна.

Хүлээн авч тохиролцсон ёсоор адил шийдвэрийг гаргана гэдэгт итгэж байна. Бүлгийн ахлагч Энхтүвшин. 2012 оны 4 сарын ... өдөр. № 32 албан тоот.

**Ж.Сүхбаатар:** -Тэгж шүлэг уншихгүй шүү.

**Д.Лүндээжанцан:** -Сайханбилэг дарга ер нь тэгээд.

**Ч.Сайханбилэг:** -Би нэг юм хэлэхээ мартчихаж. МАН-ын Удирдах Зөвлөлийн шийдвэр хамт гарсан гэдгийг нь хэлэхээ мартсан байна, уучлаарай.

**Ж.Сүхбаатар:** -Бас АН-ын бүлэг ч гэсэн хамт шийдвэр гаргасан.

Улсын Их Хурлын тухай хуульд өөрчлөлт оруулах тухай Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэхийг дэмжлээ. Энэ асуудлаар Байнгын хорооноос гарах санал, дүгнэлтийг нэгдсэн хуралдаан дээр Улсын Их Хурлын гишүүн Тэмүүжин илтгэе.

Дараачийн асуудал.

Сонгуулийн ерөнхий хорооны гишүүнээс чөлөөлөх, гишүүнээр томилох тухай асуудал гэсэн эхний асуудлыг сүүлд оруулсан байгаа. Баярлалаа танд.

Одоо Сонгуулийн ерөнхий хорооны гишүүнд нэр дэвшүүлэх асуудлаа хэлэлцэж эхэлье.

Сонгуулийн төв байгууллагын тухай хуульд заасны дагуу хорооны гишүүний 5-ыг Улсын Их Хурлын Төрийн байгуулалтын байнгын хороо, 2-ыг Монгол Улсын Ерөнхийлөгч, 2-ыг Улсын дээд шүүх, төрийн жинхэнэ албан хаагчид дотроос санал болгосноор Улсын Их Хурал 6 жилийн хугацаагаар томилдог.

Одоо бүрэн эрхийн хугацаа дууссан гишүүдийн нэгийг Монгол Улсын Ерөнхийлөгч, 2-ыг Улсын дээд шүү, 2-ыг манай Байнгын хорооноос санал болгох юм. Тэгээд дараалал тогтсон өмнө нь яригдсан ёсоор эхлээд нэгдүгээрт, Улсын Их Хурлын Төрийн байгуулалтын байнгын хорооноос дэвшүүлэх 2 хүний талаар нэр дэвшүүлэх ийм ажил эхэлье гэж бодож байна.

Энэ талаар саналтай гишүүн Батболд гишүүн.

**Су.Батболд:** -Манай Байнгын хорооноос нэр дэвшүүлсэн 2 хүн бол урд талын төлөөлөл нь бол Үндэсний статистикийн хорооноос нэг төлөөлөл байсан. Засгийн газраас бол Сангийн яамнаас төлөөлсөн ийм 2 хүн байсан юмаа. Тэгээд одоо энэ хоёр хүний маань бүрэн эрхийн хугацаа дуусч байгаа. Тийм учраас манай Байнгын хорооноос Үндэсний статистикийн хорооны тэргүүн дэд дарга Ганбаатарын Гэрэлт-Одыг, Сангийн яамны төлөөлөл болгож Сангийн яамны хууль эрх зүйн газрын дарга Бямбажавын Ганбат нарын нэрийг дэвшүүлэх нь зүйтэй юмаа гэсэн санал гаргаж байгаа юм.

Энэ дээр Сайханбилэг дарга.

**Ч.Сайханбилэг:** -Энэ асуудал Улсын Их Хурлын чуулганаас АН-ын бүлгийг завсарлага авах хүртэл бас байдалд оруулсан гэдгийг та бүхэн санаж байгаа байх өнгөрсөн 7 хоногт. Тэгээд энэ асуудлыг шийдэхийн тулд бас бүлгүүдийн удирдлагууд бас тодорхой хэмжээнд ажилласан. Тэгээд манай намын бүлэг дээр бас энэ Их Хурал дээр санаачлага гарч явах ёстой гээд тодорхой яг статистик болон мөнгө хөрөнгөтэй холбоотой Сангийн яамны төлөөллийг оруулах нь зүйтэй гээд бас тодорхой төрийн албан хаагчдын нэрийг дэвшүүлж байсан.

Тэгэхдээ бид энэ нэрийг дэвшүүлэхдээ улс төрийн намын байр суурь юм уу улс төрчдийн гэдэг энэ байр сууринаас ерөөсөө хандаагүй. Тэгээд Ардын Намын бүлгийн дэд ахлагч Батболд гишүүн өөрөө яг энэ Статистикийн газар яагаад гэхээр сонгуулийн бүртгэл мэдээлэлтэй холбоотой, мөн хөрөнгө мөнгөтэй холбоотой Сангийн яамнаас тодорхой төрийн албан хаагчдын нэрийг оруулж ирж байгаа учраас бид бүхэн урд дэвшүүлсэн 2 хүнийхээ нэрийг татаад, энэ 2 хүний нэр нь дэвшиж байгаа Төрийн байгуулалтаар нэр нь дэвшиж байгаа 2 төрийн албан хаагчийг дэмжиж явах нь зүйтэй гэж бас үзэж байгаа гэдгээ энэ дашрамд Сүхбаатар даргад илэрхийлж байгаа. Баярлалаа.

**Д.Энхбат:** -Сүхбаатар даргаа, би хэлье. Бид Алтан-Очыг өгсөн тиймээ материалыг нь.

**Ж.Сүхбаатар:** -Өгсөн байгаа.

**Д.Энхбат:** -Би бас өгье.

**Ж.Сүхбаатар:** -Энхбат гишүүн.

**Д.Энхбат:** -Монгол Улсын Их Хурал орон нутгийн сонгуулийн ер нь сонгууль үнэхээр төрийн албан хаагчдын хүчээр хяналтан дор төрд нэг гардан хэрэгжүүлдэгийн шинэ монголд нийгэм улс төрийн шинэ нөхцөл байдал бүрдэж байна. Тэгээд энэ нөхцөл байдалд бол нийгэмд бол хар их байгаа. Үнэхээр төрийн албан хаагчид гэдэг нэрийн дор эрх барьж байгаа хоёр намын бас хүмүүс хуучнаараа байгаа гэж.

Тэгэхээр Иргэний зориг ногоон намын байр суурь бол маш энгийн. Бид энэ чиглэлд олон жил ажилласан. Тодорхой хэмжээгээр сонгуулийн талаар мэдлэгтэй, өнгөрсөн олон жилийн хугацаанд дандаа хэлмэгдэж, дээрэлхүүлж явсан, иргэний нийгмийн төлөөллийг оруулах нь зүйтэй гэж үзсэн. Тэгэхдээ иргэний нийгмийн угшилтай, ер нь энэ асуудлаа сайн ойлгодог хүмүүсийг оруулах нь өнөөдөр манай засгийн эрх барьж байгаа хоёр намын бас ёс суртахууны асуудал гэж үзэж байна.

Тийм учраас бид нар одоо Их Хурлын судалгаа шинжилгээ, Тамгын газар ажилладаг Алтан-Очын нэрийг дэвшүүлж байгаа. Тэгээд материалыг бас Байнгын хороонд өгсөн байгаа.

**Ж.Сүхбаатар:** -Тэгвэл өөр саналтай гишүүн байхгүй юу. Байхгүй бол. Одоо Улсын Их Хурлын Төрийн байгуулалтын байнгын хорооноос дэвшүүлэх 2 хүний нэр дээр, 2 гишүүний суудал дээр 2 орон тоон дээр 3 хүний нэр дэвшүүлж байна. 2 хүн дээр түрүүн Батболд гишүүн Статистикийн хорооны тэргүүн дэд дарга Гэрэлт-Одыг, хоёрдугаарт нь, Сангийн яамны Хууль эрх зүйн газрын дарга Ганбатыг. Энд Улсын Их Хурлын гишүүн Энхбат Улсын Их Хурлын Тамгын газрын судалгааны төвд ахлах референт Гэндэнгийн Алтан-Очыг нэр дэвшүүлж ингэж байна.

Ингээд ийм 3 байгаа. Энэ 3 хүний тухайд бол одоо ингээд өөр саналгүй бол энэ 3 хүн дээр хүн нэг бүрээр нь санал хураалт явуулаад ингээд явна. Тэгэхдээ өөр нэр дэвшүүлэх гишүүн байхгүй бол нөгөө юуных нь улсуудыг нь манай гишүүд асуулт асуух ёстой юу. Чуулган дээр. Тэгвэл тэр ер нь Статистикийн хорооны тэргүүн дэд дарга Гэрэлт-Од, Сангийн яамны хууль эрх зүйн газрын дарга Ганбат, тийм тийм байгаа.

Ерөнхийлөгчөөс нэр дэвшүүлж байгаа энэ дээр Билэгт дарга тэнд ирчихсэн байна. Тийм тийм тэрийгээ шийднэ. Тэгэхдээ яахав улсуудыг нь дуудчихъя. Улсын дээд шүүхээс нэр дэвшүүлж байгаа 2 хүний тэр Ганбаяр даргыг дуудчихаарай. Гэрэлт-Од, Ганбат эд нар байна уу. Гэрэлт-Од, Ганбат хоёр ороод суучих. Ер нь яахав байж байг тэгээд.

Тэгээд яахав дахиад нэр дэвшүүлэх асуудал гарвал би нааш нь дуудаж юу яая гэсэн юм. Ганбат нь хаана байна Сангийн яамны Хууль эрх зүйн газрын дарга. Жаахан тэгвэл хүлээж байгаад. Ингэе. Гэрэлт-Од яг энэ дэвшүүлж байгаа юун дээр 3 хүний 2 нь байна. Алтан-Оч, Гэрэлт-Од хоёр байна. Тэгэхээр энэ хоёроос асуух асуулттай бол асууж явъя. Дараа нь Ганбат ирэхээр асуулт байвал асуучихъя. Үгүй тэр дараа нь болоод явчихъя. Субъект субъектээр нь асуудлыг нь шийдээд явчихъя.

Тэгэхээр одоо бид нарын асууж болох хүн нь бол Гэрэлт-Од, Алтан-Оч хоёр байна. Алтан-Оч одоо тэнд яг Билэгт даргын хажууд сууж байна. Ингэчих. Протоколд оруулах үүднээс Гэрэлт-Од даргаа микрофон аваад Алтан-Оч бас микрофон аваад тийм ажил хийдэг гээд нэрээ юу танилцуулаад хэлчих. Тэгээд манай гишүүд ч гэсэн харж авч байгаад тэгээд асуултанд.

**Г.Гэрэлт-Од:** -Та бүгдийн өдрийн мэндийг эрье. Үндэсний статистикийн хорооны тэргүүн дэд дарга Гэрэлт-Од байна.

**Ж.Сүхбаатар:** -Алтан-Оч.

**Г.Алтан-Оч:** -Та бүгдийн амрыг эрье. Улсын Их Хурлын судалгааны төвийн ахлах референт Гэндэнгийн Алтан-Оч байна.

**Ж.Сүхбаатар:** -Гишүүдээс Бат-Үүл гишүүн.

**Э.Бат-Үүл:** -Тэгэхээр энэ Сонгуулийн ерөнхий хорооны энэ удаагийн ажил бол их амаргүй байнаа. Маш их хэцүү ажил байна. Яагаад гэвэл сонгуулийн хууль чинь хатуу гарсан. Түүнийг хэрэгжүүлэх үйл явц нь их амаргүй. Тийм учраас Сонгуулийн ерөнхий хорооноос бол маш их тийм зүрх зориг шаардсан ажлууд болно л доо энэ удаагийн сонгуулийн ажил бол.

Би одоо байгаа сонгуулийн ерөнхий хорооны дарга, Сонгуулийн ерөнхий хорооны нарийн бичгийн дарга хоёрын үйл ажиллагааг хараад сэтгэл ханамжгүй байгаа л даа. Жишээ нь бол энэ ингэсэн юм. Сонгуулийн хуулин дээр 23.3-т бол нам, эвсэл нь Монгол Улсын үндсэн хууль, Монгол Улсын Их Хурлын сонгуулийн тухай хууль, Сонгуулийн төв байгууллагын тухай хууль, Захиргааны хариуцлагын тухай хууль, Эрүүгийн хууль болон бусад хууль тогтоомжийг дагаж мөрдөхөө сонгуульд оролцох хүсэлтийн хамт санал авах өдрөөс 50-иас доошгүй хоногийн өмнө Сонгуулийн ерөнхий хороонд бичгээр илэрхийлнээ гэж байгаа юм.

Ийм заалт байгаа юм. Өөрөөр хэлбэл үндсэн хуулийн бус аргаар төрийн эрх мэдлийг авнаа гэсэн ийм зорилт нэр дэвшүүлсэн, ийм зорилт тавьсан улс төрийн зорилттой намыг бол Сонгуулийн ерөнхий хороо бүртгэж авах ёсгүй. Сонгуульд оруулах ёсгүй. Одоо ийм улс төрийн зорилтоо бол одоо үндсэн хуулийн бус аргаар төрийн эрх мэдлийг авнаа, бүр жишээ нь зарим нэг нам бол энэ сонгуулийг энэ үйл ажиллагаандаа ашигланаа гэдгийг ил тод зарлачихсан байж байгаа.

Өөрөөр хэлбэл сонгуулийн дүн гарсны дараа бухимдлыг ашиглаж төрийн эрх мэдлийг үндсэн хуулийн бус аргаар авнаа гэдгээ бүр удирдлага нь зарлаад байгаа. Тэгэхдээ ийм намууд бол сонгуульд оролцоно гэдгээ хүсэлтээ илэрхийлчихсэн байж байгаа. Тэгээд энэ өнөөдөр жишээ нь АН бүртгэгдэж байхад бол АН, энэ одоо хүсэлтийн хамт энэ хуулийг дагаж мөрдөнө гэж үүргээ бичгээр илэрхийлсэн. Энэ бичгээр илэрхийлсэн үүргийг бол нийтэд уншиж танилцуулах ёстой байсан. Танилцуулаагүй авчихсан. Аль ч намыг ялгаагүй энэ үүргээ бичгээр илэрхийлж, тэр бичгийг бол Сонгуулийн ерөнхий хороо олон нийтэд танилцуулах ёстой. Танилцуулаагүй байхгүй юу өнөөдөр.

Тэгэхээр би сонгуулийн хорооны шинэ гишүүдээс асуумаар байна. Одоо та нар ийм үндсэн хуулийн бус аргаар төрийн эрх мэдлийг авнаа гэсэн тов тодорхой улс төрийн зорилготой намуудыг бүртгэж авах асуудал дээр ямар бодолтой байгаа вэ.

**Ж.Сүхбаатар:** -Гишүүнд нэр дэвшиж байгаа улсууд тиймээ.

**Э.Бат-Үүл:** -Нэр дэвшиж байгаа улсууд.

**Ж.Сүхбаатар:** -Хоёулангаас нь юм байна тиймээ.

**Э.Бат-Үүл:** -Та нарт одоо эд нарыг хүлээж авахгүй ээ, сонгуульд оролцох тэр хүсэлтийг нь бүртгэж авахгүй гэх зүрх зориг бий юу. Тэрийг л би асуух гэсэн юм.

**Ж.Сүхбаатар:** -Бат-Үүл гишүүн ээ. Та ингээд асуух гэж байгаа бол процедурын хувьд юу яачихъя тэгэх үү. Бүгдийг нь нэр дэвшүүлчихээд тэгээд хаачихаад тэгээд таны хэлдгээр асуултыг нь нийтлэг тавиад явчихъя тэгэх үү. Тэгээд санал хураалтаа бол яахав яг субъектээр нь дараалаад явчихъя. Ер нь тэр нь зөв юм байна. Тэгэхгүй бол та бүгдэд нь тавьчихдаг. Сая бол юу яахгүй шүү дээ.

Тэгэхээр ингэе. Ганбаяр дарга өөрийнхөө улсуудын нэр дэвшүүлэх тухай Дээд шүүхээс Сонгуулийн ерөнхий хороонд нэр дэвшүүлэх саналаа танилцуулчих. Тэгээд тэрний дараа Бат-Үүл гишүүний асуултанд хариулъя.

**Н.Ганбаяр:** -Монгол Улсын Дээд шүүхийн 2012 оны 4 дүгээр сарын 26-ны өдрийн 3 дугаар тогтоолоор Улсын дээд шүүхийн шүүгчдийн санал авсан Улсын дээд шүүхийн Тамгын газрын дарга Дашзэвэг овогтой Эрдэнэчулуун, санал авсан Нийслэлийн шүүхийн Тамгын хэлтсийн дарга Нацаг овогтой Дагва нарыг Сонгуулийн ерөнхий хорооны гишүүнээр томилуулахаар Монгол Улсын Их Хуралд санал болгосугай. Ерөнхий шүүгч Зориг. Танхимын тэргүүн Ундрах гэсэн ийм тогтоол гарсан байна.

Үүний дагуу энэ хоёр хүнийг танилцуулъя. Эрдэнэчулуун 1962 онд Улаанбаатар хотод төрсөн. 50 настай, эрэгтэй. Ам бүл 4. Эхнэр хүүхдийн хамт амьдардаг. 1980 онд нийслэлийн 53 дугаар дунд сургууль, 1990 онд ОХУ-ын Эрхүү хотын Улсын их сургуулийн хуулийн ангийг төгссөн. Эрх зүйч мэргэжилтэй. Хууль зүйн ухааны магистр хүн байна. 1980-1983 онд Монголын ардын армийн 0114 дүгээр ангид хугацаат цэргийн албан хаагч, 1983-1984 онд Мал аж ахуйн эрдэм шинжилгээний хүрээлэнд эрдэм шинжилгээний туслах ажилтан, 1990-1991 онд Улсын наториатын конторт нотариатч, 1991-1992 онд Улсын наториатын конторын эрхлэгчийн үүрэг гүйцэтгэгч, 1992-1994 онд Улсын наториатын конторын эрхлэгч, 1994-1996 онд нийслэлийн Наториатын газрын дарга, 1996-1998 онд Гадаад худалдааны арбитрт арбиторч, 1998-2000 онд Шүүхийн ерөнхий зөвлөлийн ажлын албанд хүний нөөц, сургалтын асуудал хариуцсан ахлах мэргэжилтэн, 2000 оноос одоог хүртэл Улсын дээд шүүхийн тамгын газрын даргаар ажиллаж байгаа юм.

Тэрээр улсад 26 жил мэргэжлээрээ 22 жил ажилласан. Төрийн захиргааны албан тушаалын тэргүүн түшмэл ангиллын А-1 зэрэглэлийн дэд дэвтэй, нам бус хүн байна.

Нийслэлийн шүүхийн тамгын хэлтсийн дарга Нацагийн Дагва. Дагва нь 1957 онд Баянхонгор аймгийн Жаргалант суманд төрсөн. 55 настай. Ам бүл 4, эхнэр 2 хүүхдийн хамт амьдардаг. 1982 онд Монгол Улсын Их Сургууль, 1998 онд Отгонтэнгэр их сургуулийг төгссөн, эдийн засагч, эрх зүйч мэргэжилтэй хүн юм.

1982-1984 онд Сүхбаатар аймгийн нэгдэл дундын үйлдвэрт эдийн засагч, МҮЭ-ийн Төв Зөвлөлийн хөдөө аж ахуйн үйлдвэрчний эвлэлийн байнгын зөвлөлд хөдөлмөр цалин хөлсний мэргэжилтэн, 1984-1985 онд Хууль зүйн яам, Улсын дээд шүүхэд улсын байцаагч, ахлах байцаагч, ерөнхий байцаагч, 1995 оноос одоог хүртэл Нийслэлийн шүүхэд тамгын хэлтсийн даргаар ажиллаж байна.

Тэрээр улсад 31 жил, мэргэжлээрээ 28 жил ажилласан төрийн захиргааны албан тушаалын эрхэлсэн түшмэл ангиллын ТЗ-10 зэрэглэлийн дэд зэрэг дэвтэй, нам бус хүн юмаа.

**Ж.Сүхбаатар:** -Дууссан уу Ганбаяр дарга. Дууссан бол 2 нэр дэвшигч маань ажил албаа танилцуулаад хэлчих бас. Манай гишүүд бас.

**Д.Эрдэнэчулуун:** -Улсын дээд шүүхийн Тамгын газрын дарга ажилтай.

**Ж.Сүхбаатар:** -Дагва гуай.

**Н.Дагва:** -Нийслэлийн шүүхийн Тамгын хэлтсийн дарга.

**Ж.Сүхбаатар:** -Одоо Монгол Улсын Ерөнхийлөгчөөс Сонгуулийн ерөнхий хорооны гишүүнд нэр дэвшүүлэх саналыг Монгол Улсын Ерөнхийлөгчийн Тамгын газрын дарга Баттулга дарга танилцуулна.

**Д.Баттулга:** -Монгол Улсын Ерөнхийлөгчөөс Сонгуулийн ерөнхий хорооны гишүүнээр Баянмөнхийн Билэгтийг сонгуулах саналыг оруулж байна.

Билэгт нь 1960 онд Хэнтий аймгийн Бэрх тосгонд төрсөн. Улмаар Улаанбаатар хотын 5 дугаар 10 жилийг 1978 онд төгсөж, Монгол Улсын Их Сургуулийн эдийн засгийн факультетийг 1988 онд төгсгөсөн байна. Мөн 1999 онд Отгонтэнгэр их сургуулийг эрх зүйч мэргэжлээр, мөн 2005-2007 онд мөн сургуульд магистрын сургалт... төгсчээ.

Билэгт нь 1980-1981 онд Улаанбаатар хотын мах бэлтгэлийн конторт ачигч, буулгагч, 1981-1982 онд Дулааны цахилгаан станц 2-т түлш дамжуулах цехийн слесарь, 1982-оос мөн 1982 ондоо Хилийн цэргийн 0151 дүгээр ангийн цэргийн албан хаагч, 1986-1988 онд сонсгол элс хайрганы заводад нягтлан бодогч, 1989-1990 онд СОТ-2 барилгын трестэд нягтлан бодогч, 1990-1996 онд Монголын ардчилсан холбооны Ардчилал сонины ажилтан, сурвалжлагч, эрхлэгч, 1996-1998 онд Хөдөө аж ахуйн үйлдвэрийн яамны газрын дарга, 1998-2000 онд Мэдээлэл, радио, телевизийн тухайн үеийн нэрээр Хэрэг эрхлэх газрын дарга, 2000-2002 онд МоАХ-нд хуулийн зөвлөх, 2004-2006 онд Тагнуулын ерөнхий газрын дарга, 2006-2011 онд Төгрөг нуур энержи компаний зөвлөх, одоо Үндэсний аюулгүй байдлын зөвлөлийн ажлын албаны даргаар ажиллаж байгаа.

**Ж.Сүхбаатар:** -Энэ дээр Бат-Үүл гишүүний асуулттай байгаа. Түрүүн манай нэр дэвшсэн улсууд бүгд сонссон тиймээ. Та тэгвэл товчхон хэлчих. Түрүүн бол асуучихсан тиймээ.

**Э.Бат-Үүл:** -Товчхон асуух юу байхав. Би асууя. Эхлээд Дээд шүүхээс нэр дэвшигчдээс асууя.

Бас Ганбаяр дарга болбол нэмээд хэлчихнэ биз. Монголын улс төрийн намуудын тухай хуулин дээр улс төрийн намуудын хуулийн 4.2 дээр ийм заалт байдаг аа. Монгол Улсын бүрэн эрхт байдалд тусгаар тогтнолыг бусниулах, үндэсний эв нэгдлийг задлан бутаргах, үндсэн хуулийн бус аргаар төрийн эрх мэдлийг авах хүч түрэмгийлэх нам байгуулахыг хориглоноо гэж заасан байдаг.

Тэгэхээр дээд шүүхэд бол яг үндсэн хуулийн бус аргаар төрийн эрх мэдэл авах улс төрийн зорилготой 2 нам бүртгэгдсэн. Дээд шүүх яагаад ийм хоёр намыг бүртгэж авсан бэ. Үндсэн хуулийн бус аргаар төрийн эрх мэдлийг авна гэдгээ албан ёсоор зарласан 2 намыг бүртгэж авсан. Нэг нь бол Үндэсний шинэ нам нэртэй нам байсан. Одоо Үндэсний ардчилсан нам нэртэй болчихсон байж байгаа. Өөр бусад намын нэрийг аваачаад өгчихсөн шүү тэр намд.

Тэр нам юу гэж байгаа вэ гэхээр тэр намын таны хийх ёстой хувьсгал, таны мэдэх ёстой хувьсгал гэж хоёр тэр намын улс төрийн программыг илэрхийлсэн 2 ном байдаг юмаа. Энэ номон дээр юу гэж заасан байдаг вэ гэхээр одоо Монголд сонгуулийн аргаар юуг ч өөрчилж болохгүй ээ, чадахгүй ээ.

Тийм учраас Монголд бол одоо ерөөсөө асуудлыг шийдэх арга зам нь бол хүч хэрэглэсэн хувьсгалын арга зам. Төрийн эрх мэдлийг хууль бусаар авах явдал аа гэж бүр улаан цайм зарласан, улаан цайм ч энийгээ хэлсэн. Ийм намыг бүртгээд авчихсан байж байгаа.

Би дараа нь нэг зүйл асууя. Уламжлалын намын дарга бол хэвлэл, мэдээллийн хэрэгслээр ярилцлага өгсөн. Ярилцлаган дээрээ бол одоо сонгуулийн аргаар бус хүч түрэмгийлэх аргаар хувьсгал хийх аргаар төрийн эрх мэдлийг авах хэрэгтэй гэж зарласан. Энэ намуудын тухай хуулин дээр юу гэж заасан байдаг вэ гэхээр намуудын тухай хуулийн 23.2 дээр үндсэн хуулийн бус аргаар төрийн эрхийг авах хүч түрэмгийлэхийг ийм шийдвэр гаргасан намыг Дээд шүүх 5 хоногийн дотор улсын бүртгэлээс хасч нийтэд мэдэгдэнээ гэж заасан байдаг юм.

Гэтэл одоо энэ намын тухай, энэ намыг улсын бүртгэлээс хассан явдал ерөөсөө байхгүй. Дээд шүүх дээр энэ намын удирдлагуудыг дуудаж авчирч, асуусан уу. Яагаад ийм зүйл мэдэгдсэн бэ гэдгээр тайлбар авсан уу. Яагаад гэвэл энэ чинь нөгөө нам хасах үндэслэл шүү дээ. Би Ганбаяр дарга илүү хариулчих байх гэж бодож байна.

Яагаад Дээд шүүх үндсэн хуулийн бус аргаар төрийн эрх мэдлийг авна гэдгээ албан ёсоор зарлаад байгаа намуудыг бүртгэж аваад байгаа юм. Ийм намуудыг бүртгэлээс хасахгүй, хууль биелүүлэхгүй байгаа юм бэ. Энийг л асууя.

**Н.Ганбаяр:** -Яг миний хувьд бол хариулах асуудал биш байх энэ. Шүүхийн ерөнхий зөвлөл чинь үндсэн хуулийн бүр өөр чиг үүрэгтэй байгууллага. Дээд шүүхийнхэн хөдөө гадаадад явчихсан. Тэгээд би орж ирж танилцуулж байгаа юм л даа. Энэ бол миний хариулах асуудал ерөөсөө биш байна. Шүүхийн захиргааны хуулиар бодлогыг хэрэгжүүлж байгаа байгууллага байгаа учраас.

**Э.Бат-Үүл:** -За тэгвэл дараагийн асуулт. Тэгэхээр одоо бол Дээд шүүхэд үндсэн хуулийн бус аргаар төрийн эрх мэдлийг авна гэдгээ мэдэгдчихсэн 2 нам бүртгэгдчихсэн байж байгаа. Үндсэн хуулийн бус аргаар төрийн эрх мэдлийг авах ёстой гэж урд нь бол ийм асуудал тавьдаггүй байсан нам, намын удирдлага бол сүүлийн үед тийм мэдэгдэл хийчихсэн байж байгаа.

Тэгээд энэ намууд одоо Сонгуулийн ерөнхий хороонд бүртгүүлэх хүсэлтээ тавьчихсан байж байгаа. Энэ намууд Сонгуулийн ерөнхий хороонд бүртгүүлэх хүсэлтээ, сонгуульд оролцоно гээд хүсэлтээ тавьчихсан байж байгаа. Энэ удирдагч нар нь зарим нэг сонин дээр илэн далангүй ярьсан байсан. Сонгуулийн дүнд сэтгэл ханамжгүй олон түмэн гарнаа. Энэ олон түмнийг сонгуулийн дүнг хүлээн зөвшөөрөхгүй байж байгаа тэр улс төрийн хүчнүүдтэй нэгдэж төрийн эрх мэдлийг авна гэдгээ хэлсэн, хэлээд байгаа.

Тэгэхээр ийм намуудыг одоо Сонгуулийн ерөнхий хороонд та бүхэн хуралдаад бүртгэхгүй байх зүрх зориг бий юу. Хуулиа хэрэгжүүлэх зүрх зориг гарах уу та нараас. Энийг л асууя. Яагаад вэ гэхээр энэ та одоо яагаад яаруулаад байгаа юм бэ.

**Ж.Сүхбаатар:** -Та чинь одоо хэдэн минут уу, 5 минутаас давчихлаа шүү дээ асуулт чинь.

**Э.Бат-Үүл:** -Яагаад вэ гэхээр энэ сонгууль бол одоо олон түмэн нийт ард иргэдийн сэтгэл санааг хамгийн их түгшээж байгаа асуудал. Өнөөдөр энэ сонгуулиас болж нийгмийн амгалан тайван байдал, хүн ардын аюулгүй байдал алдагдах юм бол энэ бол эргэж буцаад тогтоох аргагүй зүйл болно. Маш аюултай зүйл болно. Улс орны гадаад, дотоод байдал эмзэг байгаа. Маш эмзэг байгаа. Тэгээд бүгдээрэнгээс. Би бараг Сонгуулийн ерөнхий хороонд очоод ажиллахдаа та нар одоо энэ үндсэн хуулийн бус аргаар төрийн эрх мэдлийг авна гэж байгаа намуудыг Сонгуулийн ерөнхий хороо бүртгэхгүй байх тийм зүрх зориг гаргаж чадах уу л гэж асууж байгаа юм. Дээд шүүх чадаагүй учраас.

**Ж.Сүхбаатар:** -Билэгт.

**Б.Билэгт:** -Хэрвээ Бат-Үүл гишүүний ярьж байгаа шиг одоо бид нөгөө гар дээрээ авч үзээгүй болохоор яг энэн шиг асууж байгаа шиг, ярьж байгаа шиг ийм баримт материал хуулинд харшилсан ийм юм байвал хуулийн дагуу л шийдэх ёстой. Тэрийг бүртгэхгүй л байх ёстой. Би хувьдаа тэгж л үзэж байна.

**Ж.Сүхбаатар:** -Алтан-Оч нэр дэвшигч

**Г.Алтан-Оч:** -Тэгэхээр сонгуульд оролцох тухай хүсэлт гаргаж байгаа намуудын асуудал бол сонгуульд оролцох эсэхийг бүртгэх бол сонгуулийнхаа хуулиар зохицуулагдана. Тэгээд сонгуулийнхаа хуулинд ямар шаардлага нөхцөлүүд тавигдсан байна тэр шаардлага нөхцөлийг биелүүлсэн намыг бол нам, эвслийг бүртгэж авах нь зүйтэй байх л даа.

Нам бүртгэлтэй байх, бүртгэлгүй байх асуудал бол өөрөө тэр намуудын тухай хуулиараа зохицуулагдана. Тэгэхээр Дээд шүүх дээр нэгэнт шийдвэр гарч, намын бүртгэлээс хасаагүй байгаа бол тэрийг сонгуульд оролцохоос нь бүртгэхээс татгалзах үндэслэл болохгүй байх гэж бодож байна л даа. Энийг тэгэхээр хууль хуулийнхаа хүрээнд л тус тусад нь асуудлыг шийдэх ёстой байх.

**Э.Бат-Үүл:** -Тэгээд Дээд шүүхэд намууд бүртгэгдчихсэн учраас зориуд сонгуулийн хуулин дээр юу нэмж оруулсан бэ гэвэл Алтан-Оч оо. Заавал бичгээр үндсэн хуулиа дагаж мөрдөнө гэдгээ амалж үүрэг.

**Ж.Сүхбаатар:** -Бат-Үүл гишүүн ээ нэг үг хэлэхдээ ярьчих. Гэрэлт-Од.

**Г.Гэрэлт-Од:** -Эрхэм гишүүний асуултанд хариулъя. Ер нь Монгол Улсын үндсэн хууль, Улсын Их Хурлын тухай хууль, Улсын Их Хурлын сонгуулийн тухай хуулийн хүрээнд хэрвээ сонгогдвол Сонгуулийн ерөнхий хорооны гишүүнээр ажиллавал энэ хуулийг чанд сахиж мөрдөнө гэдгээ илэрхийлж байна.

**Ж.Сүхбаатар:** -Эрдэнэчулуун.

**Д.Эрдэнэчулуун:** -Үндсэн хууль, Улсын Их Хурлын сонгуулийн тухай хууль болон бусад холбогдох хууль, дүрэм журамд заасныг баримталж, хуулийг дээдэлж, хуулийг сахиж ажиллана.

**Ж.Сүхбаатар:** -За Дагва гуай.

**Н.Дагва:** -Миний нэрийг Дээд шүүхээс энэ албанд нэр дэвшүүлэхэд хуульд захирагдаж, хуулийг шударга үнэнд тэр дагаж биелүүлнэ гэж зөвшөөрч, саналыг хүлээж авсан. Тэгэхээр хуулийг дагаж мөрдөж шударга ажиллаж чаднаа гэж хариулъя.

**Ж.Сүхбаатар:** -Ганбат.

**Б.Ганбат:** -Сонгуулийн тухай хуульд хуульд заасан үндэслэл, шаардлагыг хангаж байгаа тэр улс төрийн намуудыг бол бүртгэх ёстой. Ийм хуулийн заалт үйлчилж байгаа. Тэгэхээр энэ хуулийн заалтыг хэрэгжүүлж ажиллах зайлшгүй шаардлагатай болноо л гэж үзэж байгаа.

**Ж.Сүхбаатар:** -Асуултанд хариулж дууслаа. Өөр асуулттай гишүүн Раш гишүүн.

**Р.Раш:** -Би Баттулга даргад хандаж асуулт юу байна. Сонгуулийн ерөнхий хороо бол ер нь төвийг сахисан, аль нэг намыг ухаан нь гэхгүй Сонгуулийн ерөнхий хорооны гишүүд бол одоо үзэл бодлын хувьд либерал талдаа ийм байх ёстой гэж боддог. Ерөнхийлөгчийн зүгээс оруулж ирж байгаа нэр дэвшигчийг би улс төрч талдаа хүн гэж би ингэж ойлгож явдаг. Тэгээд энэ талаар таны саналыг хэр ингэж судалсан бэ гэдгийг би сонсох гэсэн юм.

Ер нь зүгээр дараагаар нь ярья.

**Ж.Сүхбаатар:** -Баттулга дарга.

**Д.Баттулга:** -Нэр дэвшигч Билэгт МоАХ, АН-д тодорхой алба хашиж байсан, тэр утгаар нь улс төржиж хэлж байх шиг байна. Нөгөөтэйгүүр одоо ч гэсэн улсын Сонгуулийн ерөнхий хороонд урд нь бөгөөд одоо ч гэсэн бас Улсын Их Хуралд алба хашиж байсан хүмүүс ажиллаж байгаа. Тэр хүмүүс ч гэсэн бас тэр өнцгөөс нь авбал бас л улс төрч гээд явчихна л даа. Тэр утгаараа зүгээр манай санал болгож байгаа нэр дэвшигч маань болзлын хувьд бол хуулийн дагуу шаардлагыг бол хангаж байгаа.

Хоёрдугаарт, түрүүн хэлсэн. Үндсэн хууль болоод сонгуулийн хууль бусад хуулийг дагаж мөрдөж ажиллаж чаднаа гэж ингэж дүгнэж байгаа учраас бид нэр дэвшүүлсэн.

**Ж.Сүхбаатар:** -Өөр нэмж асууж тодруулах зүйл байна уу? Байхгүй бол үг хэлэх гишүүд байна уу. Бат-Үүл, Энхбат, Раш.

Бат-Үүл гишүүн.

**Э.Бат-Үүл:** -Би та бүгдийг Сонгуулийн ерөнхий хорооны гишүүнийх нь хувиар биш ерөөсөө Монгол Улсын иргэнийх нь хувиар, бүр одоо цаашлаад гүнзгийрүүлж хэлэх юм бол зүгээр л хүнийх нь хувиар тавих хүсэлт байгаа юмаа. Энэ ардчиллын олж авсан нэг том ололт байдаг юм бүр. Үнэхээр нүдний цөцгий мэт хамгаалах ёстой. Тэр юу вэ гэхээр хэн ч засгийн эрх мэдлийн төлөө явж болноо. Энэнийхээ төлөө нам байгуулж болно. Хамгийн гол нь засгийн эрх мэдлийг авах арга зам нь юу вэ гэхээр зэрэг сонгуулийн л аргаар авна шүү. Хууль бусаар хүч түрэмгийлсэн аргаар авахгүй шүү гэдэг энэ хатуу зарчмыг тогтоосон юмаа.

Магадгүй Энхбаяр, Энхсайхан засгийн эрхийг авч болно. Тэгэхдээ сонгуулийн л аргаар авна. Хэн ч авч болно. Сонгуулийн л аргаар авна. Ард түмний засаглах эрх сонгуулийн аргад л оршин тогтнож байгаа юм. Тэгээд харамсалтай нь намайг их цэцэрхэж байна, мэдэмхийрч байна гэж битгий бодоорой. 1917 онд анх большевикууд зориуд сонгуульд оролцоод, орсон сонгуулиа шударга бус боллоо гэж зарлаад, төрийн эргэлт хийсэн. Хүн төрөлхтөнд анх удаа сонгуулийн үр дүнг хувьсгал болгодог тэр замыг нээж өгсөн юмаа. Энэ бүтэн зуун жил энэ арга хэрэглэгдсэн.

Өнөөдөр Латин Америк Африкийн олон орон одоо дайны хөлд нэрвэгдчихсэн байж байна. Хагарал мөргөлдөөнд нэрвэгдчихсэн байж байна. Тэнд бараг төр гэж байхгүй болсон. Зүгээр л намууд улс төрийн хүчнүүдийн хүч төрсөн тулалдааны талбар л болсон. Өөр юу ч байхгүй болсон. Бид өнгөрсөн 2008 оны 7 сарын 1-нд золтой л ийм юм руу орчихоогүй. Орчихоо алдсан. Хамгийн ийм үйл явдал муухай юм нь юу байдаг вэ гэвэл жирийн иргэд хохирдог байхгүй юу.

Тэр нэр дэвшигч улс төрчид, тэр улс төрийн хамгаалалттай улсууд хохирдоггүй юм. Зүгээр л жирийн иргэд өөрийгөө хамгаалж чадахгүй энгийн иргэд л хохирчихдог. Тэд нар баларчихдаг. Тэгсэн чинь яг тэр одоо Лениний анх улс төрийн тактик болгож большевикуудаа улс төрийн тактик болгож байсан зүйлийг сая бүр ном болгож хэвлэж гаргалаа шүү дээ нэг нам. Сонгуульд оролцоно, сонгуулийн дүнг зөвшөөрөхгүй тэр олон түмнийг дараа нь улс төрийн зорилготой ашигланаа гэдгээ бүр улаан цайм зарлалаа шүү дээ.

Тэгээд бидэнд бол сонгуулиас өмнө сонголт хийх хэрэгтэй болчихоод байгаа байхгүй юу. Улаан цайм тийм зүйлийг зарлаж байгаа намыг сонгуульд оруулах юм уу. Яршиг эртхэн шиг төрийн эрх мэдлийг хууль бусаар авах гэж байгаагий нь зарлаад сонгуульд орох эрхийг нь хасах уу гэдэг энэ л одоо сорилтын өмнө ирчихээд байгаа юм.

Тэр одоо өвчтэй, тэр улсууд бол тэр хийтэй улсууд бол энэ Монгол Улсад ямар гай учрахыг хэн ч хариуцахгүй байгаа. Зөрүүлээд асууж байгаа юм. Та нар энэний төлөө ямар гай Монгол Улсад ирэх вэ, Монгол Улс яаж сүйрэх вэ гэдгийг мэдэж байна уу. Наад зах нь эдийн засаг бол тэгээд дуусаа, төрт ёс бол устана. Нэг нь хүчээр авч болдог л юм бол бүх улс төрийн хүчинд хүчээр авах эрх нээгдэнэ шүү дээ. Ойлгомжтой шүү дээ. Нэг нам нь засгийн эрхийг хүчээр авч болдог юм бол яагаад дараа нь нөгөөдүүл нь авч болдоггүй юм гэж. Хүч хэрэглэн төрийн эрх мэдлийг авдаг явдалд оочерлоод зогсчихно шүү дээ. Энэ улс орныг сүйтгэнэ гэсэн үг.

Тэгээд харамсалтай нь Дээд шүүх бол харсаар байж, мэдсээр байж ийм юмыг бүртгээд авчихсан. Ийм намуудыг. Тэгэхээр нь сонгуулийн хуулийн боловсруулж байсан ажлын хэсэг Дээд шүүхийн энэ улс төрийн зориггүй, хуулиа биелүүлэх зориг байхгүй энэ арчаагүй байдлыг нь хазаарлах тэр эрхийг Сонгуулийн ерөнхий хороонд л өгсөн байхгүй юу. Тэгээд энэ дээр бүр зориуд заасан. Сонгуулийн хуулийн 23.3 дээр бүр зориуд заасан.

Өөрөөр хэлбэл үндсэн хуулийн бус аргаар төрийн эрх мэдэл авахгүй гэдгээ амлах ёстой. Сонгуулийн дараа гарсан маргааныг хүч түрэмгийлсэн үйл ажиллагаа болгохгүй гэдгээ амлах ёстой. Хэрвээ сонгуулийн дараа маргаан гарах юм бол тэр Сонгуулийнхаа ерөнхий хороогоор заргалд, шүүхээр заргалд. Сонгуулийн хуулин дээр яаж заргалдахыг нь бүгдийг нь заагаад өгчихсөн байж байгаа.

Тийм учраас энэ ард түмнээр тоглуулах уу, үгүй юу гэдэг асуудал бол та нарын гарт байгаа. Та нарын мэдэлд байгаа. Тийм учраас би иргэний чинь хувьд, хүний чинь хувь, үр хүүхдээ боддог хүмүүсийн чинь хувьд, ар гэрээ боддог хүмүүсийн чинь хувьд, амгалан тайван амьдралаа хайрладаг хүмүүсийн чинь хувьд та нараас хүсч байна. Ийм эр зоригтой байгаарай гэж. Яагаад вэ гэвэл тэр улс төрчдийн балмад үйл ажиллагаанд гэмгүй ард иргэд л хохирно. Улс үндэстэн баларна шүү дээ. Ардчилал устаж байхгүй болно.

Хамгийн зэвүүн юм нь юу вэ гэхээр зэрэг өөрсдөө Ерөнхийлөгч байхдаа, өөрсдөө Ерөнхий сайд байхдаа үндсэн хуулиа сахих ёстой гэж өдөр тутам шаарддаг байсан. Хууль биелүүлэх ёстой гэж өдөр тутам шаарддаг байсан. Хууль биелүүлэхгүй улсад хуулийн хариуцлага тооцох ёстой гэж ярьж байсан улсууд өнөөдөр төрийн эргэлт хийх ёстой, үндсэн хууль юу юм бэ гэж ярьж байгаа шүү.

Тийм учраас би энийг бол та бүгдийн энэ удаагийн ажил их амаргүй байнаа. Гэхдээ та бүхэн иргэний зоригтой байгаарай, хуулиа биелүүлэх зоригтой байгаарай л гэж хүсмээр байна. Өнөөдөр Монголд байна шүү дээ хууль биелүүлэгч зүрх зориг байхгүй болоод байна шүү. Үүнээс болж төр, төрийн ажил бүх ажил салгардчихсан байж байгаа.

**Ж.Сүхбаатар:** -Энхбат гишүүн.

**Д.Энхбат:** -Сонгууль өөрөөр явна гэж хүн болгон их найдаж байгаа. Товчхон хэлье. Гэхдээ Сонгуулийн ерөнхий хороод одоо бид биенээсээ нуугаад яахав. Хэдийгээр төрийн албан хаагчид ч гэсэн эрх барьж байгаа 2 намын угшилтай улсууд байгаа одоогийн байдлаар. Энэ бол их сайн юмаа. Би муугаар хэлэх гээгүй. Яагаад гэвэл бие биенээ хянадаг. Тодорхой хугацаанд бол монголын төрийн алба төлөвштөл ингэж явахаас өөр аргагүй байх.

Гэхдээ нэг аюул байдаг. Юу вэ гэвэл хоёр биенээ барьцаалаад нэг нам нь зөрчил гаргахад нөгөөдөх нь адилхан зөрчил гаргаад, ингээд нойллоод явдаг. Эцэст нь бантан болдог. Тэгэхээр энэ Сонгуулийн ерөнхий хорооны зарчим бол миний ойлгож байгаагаар энэ нойллодог зарчмыг битгий хэрэглээсэй л гэж хүсч байна. Өөрөөр хэлбэл нэгэнт л сонгосон бол лүндэн пад хохь чинь л гэж хэлдэг чадвартай байгаасай л гэж хүсч байна.

Тийм учраас одоо ингээд сонгуулийн будлиан их гарнаа. Мөнгө төгрөг их тараанаа. Та бүгд мэднэ шүү дээ. 2008 оны сонгуулиар улаан цайм тараагаад л зурагтаар гараад л байсан. Нөгөө талд нь нойллочихсон байхгүй юу. Манай талын нэг нөхөр мөнгө тараасан, дайсны талынх нэг тараасан. Тэгээд Сонгуулийн ерөнхий хороо хэлэлцэхээ больсон.

Тийм учраас энэ нэг айхтар чөтгөрийн тойргоос л та бүгдийг гараасай гэж хүсч байна. Өөр юу хэлэхэв. Сонгуулийн ерөнхий хороо төрийн төдийгүй одоо төрийн байгууллага, улс төрийн намуудын хяналтаас гараасай л гэж ерөөж байна. Битгий нойллоорой, үнэхээр бас өөрчлөөрэй л гэж хүсч байна. Хэрвээ ингэж өөрчилж чадвал Монгол Улсад бас та бүгд бол бас шинэ юм авчрах байлгүй дээ. Баярлалаа.

**Ж.Сүхбаатар:** -Раш гуай.

**Р.Раш:** -Би саяын үг хэлсэн хүмүүстэй бас төстэй тийм бодолтой байна. Өнөөдөр бол манай орны улс төрийн нөхцөл байдал, энэ сонгуулийн өмнөх юм бол бас тийм хөнгөн биш нэлээн ээдрээ түвэгтэй, магадгүй бие биеэ хардаж сэрдсэн, янз бүрийн л одоо юмнууд байх шиг байна.

Тэгээд гадаад ертөнцөд ч гэсэн биднийг бас ажиглан харж байгаа. Бид чинь одоо хэд хоногийн дараагаар болох сонгуулиа нэг хэл ам, хэрүүл шуугиангүй аятайхан явуулчихаж байгаа даа, яах юм бол доо гэсэн ийм байдал ч одоо байж магадгүй.

Тэгээд ийм нөхцөлд бид нар Сонгуулийн ерөнхий хорооныхоо гишүүдийг шинэчлэн томилж байна л даа. Та бүхэнд бол ихэнхид нь сонгуулийн хорооны ажил гэдгийг мэдэхгүй, дор нь чинь яахав зүгээр аппаратын хүмүүс зааж өгөх л байх. Тэгээд нөгөө сонгууль маань удахгүй ингээд болох гэж байдаг. Ийм учраас энэ дээр урд өмнө нь ямар ээдрээ түвэгтэй асуудлууд учирч, тэрнийг хэрхэн яаж шийдэж байсан, энээ тэрээ талаар бол ер нь нэлээн шамдах, судлах, суралцах ийм шаардлагатай гэж би ингэж үзэж байна.

Хоёрдугаарт нь би Баттулга даргаас бас түрүүнд зүгээр одоо хувийнхаа бодлыг хөндөж асуулт тавьсан. Ер нь бол Сонгуулийн ерөнхий хорооны гишүүд энэ дээр нөгөө урд өмнө байсан шигээ хэтэрхий улс төрийн байр сууринаас хандах юм бол энэ яав ч одоо таарахгүй. Ингэхээр ерөнхий тэр одоо түрүүний тэр гишүүдийн ярьсантай би санал нэг байна. Тэр Сонгуулийн ерөнхий хорооны барих ёстой жанжин шугамыг баримталж, ингэж одоо явахгүй, гуйвах дайвах ийм байдлыг яав ч гаргаж, одоо ингэж таарахгүй ээ.

Зүгээр яахав эрх барьж одоо улс төрийн өнөөдөр парламентыг үндсэндээ бүрдүүлж байгаа улс төрийн 2 хүчин одоо санал саналаа ингэж солилцож, тохиролцоонд хүрч ингээд саналыг нэгтгэж оруулж байгаа явдал бол чухал. Энэ бол ухаан нь улс төрийн тэнцвэрийг хадгалж, бие биендээ хяналт тавьж, алдаа гаргахгүй, ийм л байр сууринаас хандаж байгаа тэр зүйлээ гэж одоо би ингэж ойлгож байна.

Түүнээс биш ухаан нь одоо хэтэрхий мугуйд байдлаар, одоо гарсан үр дүнг ямар нэгэн асуудал гарч ирлээ гэхэд өөр тал руу нь мушгих, янз бүрийн зүйлүүдийг бол хэрхэвч гаргаж таарахгүй шүү гэдгийг энэ Төрийн байгуулалтын байнгын хорооны хурал дээр би албан ёсоор захиж байна.

**Ж.Сүхбаатар:** -Гишүүд маань үг хэллээ. Тэгээд би бас Байнгын хорооны даргын хувьд бас хэлье. Тэгээд яг энэ эгзэгтэй үед бол томилгоо хийгдэж байна. Өмнө нь бол яахав яг сонгуулийн өмнө бол хугацаа дуусч байсан тохиолдолд бол бүрэн эрхийг нь сунгаад, тухайн Сонгуулийн ерөнхий хороогоор үүргийг нь гүйцэтгүүлээд ингээд явдаг байсан. Энэ удаа бол ямар ч гэсэн нэр дэвшүүлж байгаа субъектүүд маань ерөнхийдөө сонгуулийн хорооны бүрэлдэхүүнд хүмүүсээ санал болгохдоо өөрчилсөн ийм байдлаар явж байгаа учраас энийг бас бид нар харгалзан үзэх ёстой байх.

Тэгэхдээ түрүүн манай гишүүдийн хэлж байгаа зүйл дээр гарч байгаа зүйл байгаа. Тэгээд бид бол төрийн албан хаагчдаар Сонгуулийн ерөнхий хороог бүрдүүлдэг энэ хэлбэр рүү шилжиж байгаа.

Сая Эрүүгийн хуулиар бол чангатгасан. Бусад сонгуулийн хууль дээр хариуцлагыг чангатгасан. Яагаад вэ гэвэл төрийн албан хаагчдыг бол хийж байгаа нь бол монголын төрд бас нэг уяатай байдаг. Монголын төрийн бас ажлын зарчим одоо мэддэг. Тэгээд бас харьцангуй тэр улс төрийн янз бүрийн үзэл баримтлал, янз янзын юм бол байх л даа. Гэхдээ дэлхийн европын орнууд бол дотоод хэргийн яам нь зохион байгуулж байгаа шүү дээ. Тэрэн дотор намын ч улсууд бий, намын биш ч улсууд байдаг. Бид бол төлөвших замдаа явж байгаа.

Тэгээд би та нэр дэвшиж байгаа хэд одоо санал хураалт ингээд явна. Тэгэхээр энэ сонгууль бол тайландууд шиг, олон жилийн хугацаагаар улс орноо хойш татсан сонгууль болох уу, эсвэл монгол хүний ухаан, тэр Монгол Улсынх нь, төр улсын бие даагаад энэ 20 жил явж байгаа хугацаанд Монгол Улс ардчилсан замаар өөрөө тууштай замнах тэр төрийн тогтвортой байдлыг хангах ийм алхмыг хийх үү гэдэг асуудал байгаа юм. Сонгуулийн тогтворгүй байдалд орсон, сонгуулийн төв комисс нь ажиллаж чадаагүй улс орнууд бол өнөөдрийг хүртэл эдийн засаг нь өсөөгүй байгаа. Сүүлийн 10 жилийн хугацаанд эдийн засгийн өсөлт бий болоогүй.

Тэгэхээр энийг одоо та бүхэн бас монгол төрийг хэдийгээр улс төрчид биш ч гэлээ гэсэн бас одоо монгол төрийн бодлогыг бас тодорхой хэмжээгээр тодорхойлох ийм чиглэлээр ажиллах улсууд учраас та бүхэндээ бас энэ чиглэлд нь тунгаагаасай. Тэгээд хамгийн гол юм нь бол гадныхан бидний хэлээд байгаа сонгуулийн ажлыг зохион явуулж байгаа талуудад итгэлцэж, хоёр талаасаа итгэлцэж одоо явах ёстой.

Итгэлцэхийн тулд мэдээлэл сайн ав аа. Мэдээлэл сайн аваад бодит нөхцөл байдлаа ойлгох юм бол тэрэн дээр зарчмын байр сууриа илэрхийлэх боломжтой гэж. Тэгэхээр ингэж одоо Сонгуулийн ерөнхий хороонд байгаа нөхдүүдийгээ итгэлцэж, аль тэр субъектээс дэвшсэн, аль үзэл баримтлалыг дэмждэг гэдгээс үл хамаараад явнаа гэдэгт бол эргэлзэхгүй байна.

Ингээд нэр дэвшүүлэх ажиллагаа дуусч, нэр дэвшигчээс асуулт асууж, гишүүд маань үгээ хэллээ. Тэгэхээр одоо хүн нэг бүрээр санал хураалт явуулъя гэж бодож байна.

Ингэхээр эхлээд Улсын Их Хурлын Төрийн байгуулалтын байнгын хорооноос нэр дэвшүүлж санал болгосон 3 хүний асуудал байгаа.

Эхэнд нь Ганбаатарын Гэрэлт-Од байгаа. Эхлээд ингээд явъя. Хүн нэг бүрээр санал хураалт явна.

Үндэсний статистикийн хорооны тэргүүн дэд дарга. Би ингээд санал хураалтыг эхлээд явчихъя. Ганбаатарын Гэрэлт-Одыг Сонгуулийн ерөнхий хорооны гишүүнд нэр дэвшүүлэх саналыг дэмжиж байгаа гишүүд гараа өргөнө үү. Гэрэлт-Одыг. 13-12. Энэ санал дэмжигдэж байна.

Бямбажавын Ганбатыг Сонгуулийн ерөнхий хорооны гишүүнээр нэр дэвшүүлэх саналыг дэмжиж байгаа гишүүд гараа өргөх үү. 13-12.

**Ч.Сайханбилэг:** -Сүхбаатар даргаа, нэг санал гаргаадахъя. Би нэг санал хэлээдэхье.

**Ж.Сүхбаатар:** -Сайханбилэг.

**Ч.Сайханбилэг:** -Би уг нь Байнгын хорооны даргаас хүссэн юмаа. Энд бас нэг бид нар юмаа явуулах гээд гацаа бүх юмнаасаа гараад АН-ын бүлэг буулт хийгээд явж байгаа юм. Тэгээд энэ 2 хүнийгээ саяны Төрийн байгуулалтаас Байнгын хорооноос санал гарсан 2 хүнийгээ чуулган дээр дөрөв, тав дахь хүн болгож саналаа хураалгаж явна шүү гэдэг зүйл ярьсан. Тэрийг Байнгын хорооны энэ юундаа оруулж өгөөрэй. Мэдээлэлдээ.

Би яагаад ялгаагий нь хэлэх үү.

**Ж.Сүхбаатар:** -Энэ ажлаа явуулчихаад яая даа.

**Ч.Сайханбилэг:** -Энэнээс болж байгаа юм.

**Ж.Сүхбаатар:** -Тийм, тэгэхээр наадах чинь.

**Ч.Сайханбилэг:** -Албан ёсоор бичгээр өгсөн саналаасаа өнөөдөр. Тийм учраас энэ асуудлаа явуулах.

**Ж.Сүхбаатар:** -Сая наадах чинь саадгүй явсан шүү дээ.

**Ч.Сайханбилэг:** -Хэрвээ энэ асуудал явахгүй бол дахиад чуулганы нэгдсэн хуралдаан дээр манай бүлэг завсарлага авахаас өөр аргагүй байдалд орноо. Тунирхуу биш. Уучлаарай. Эд мөрийн баримттай ярьж байгаа шүү.

**Ж.Сүхбаатар:** -Дараагийнх нь. Гурав дахь хүн байгаа. Саяны энэ хоёр чинь 100, 100 хувь дэмжсэн тиймээ. Гэндэнгийн Алтан-Оч. Улсын Их Хурлын Тамгын газрын судалгааны төвийн ахлах референт Гэндэнгийн Алтан-Очыг Сонгуулийн ерөнхий хороонд нэр дэвшүүлэх саналыг дэмжиж байгаа гишүүд гараа өргөнө үү. 13-5. Түрүүний хоёрыг нь шийдчихсэн л дээ.

Дараачийн нэр дэвшигчийг. Баянмөнхийн Билэгтийг Сонгуулийн ерөнхий хорооны гишүүнд нэр дэвшүүлэх саналыг дэмжиж байгаа гишүүд гараа өргөнө үү. 13-12. Дэмжиж байна.

Дараа нь Дашзэвэгийн Эрдэнэчулууныг Сонгуулийн ерөнхий хороонд нэр дэвшүүлэх саналыг дэмжиж байгаа гишүүд гараа өргөнө үү. 13-11. Энэ санал дэмжигдэж байна.

Нацагийн Дагвыг Сонгуулийн ерөнхий хорооны гишүүнд нэр дэвшүүлэх саналыг дэмжиж байгаа гишүүд гараа өргөнө үү. 13-13.

Тэгэхээр Ганбаатарын Гэрэлт-Од, Бямбажавын Ганбат, Баянмөнхийн Билэгт, Дашзэвэгийн Эрдэнэчулуун, Нацагийн Дагва нарыг олонхийн санал авсан учраас Сонгуулийн ерөнхий хорооны гишүүнд нэр дэвшүүлэхээр боллоо.

**Ч.Сайханбилэг:** -Сүхбаатар даргаа, миний гаргасан саналыг анхааралдаа авсан уу.

**Ж.Сүхбаатар:** -Энэнтэй холбогдуулаад бүрэн эрхийн хугацаа дуусгавар болсон учраас П.Бямбацэрэн, Х.Пүрэвсүрэн, М.Мэндбилэг, Д.Сандаг-Очир, Д.Эрдэнэчулуун нарыг Сонгуулийн ерөнхий хорооны гишүүнээс тус тус чөлөөлөх саналыг дэмжиж байгаа гишүүд гараа өргөнө үү. 13-12. Улирна гэдэг ойлголт байдаггүй юм чинь одоо.

Энэ асуудлаар гарах Улсын Их Хурлын тогтоолын төслийг танилцуулъя.

Сонгуулийн ерөнхий хорооны гишүүнээс чөлөөлөх, гишүүнээр томилох тухай, Сонгуулийн төв байгууллагын тухай хуулийн 4 дүгээр зүйлийн 4.2, 4.5 дахь хэсэг. Санал хураалтын дүнг үндэслэн Монгол Улсын Их Хурлаас Тогтоох нь:

1.Сонгуулийн ерөнхий хорооны гишүүнээр Г.Гэрэлт-Од, Б.Ганбат, Б.Билэгт, Д.Эрдэнэчулуун, Н.Дагва нарыг тус тус томилсугай.

2.Бүрэн эрхийн хугацаа дуусгавар болсон тул П.Бямбацэрэн, Х.Пүрэвсүрэн, М.Мэндбилэг, Д.Сандаг-Очир, Д.Эрдэнэчулуун нарыг Сонгуулийн ерөнхий хорооны гишүүнээс тус тус чөлөөлсүгэй.

3.Энэ тогтоолыг батлагдсан өдрөөс эхлэн дагаж мөрдсүгэй гэсэн ийм тогтоолын төслийг танилцуулж байна.

Тогтоолын төсөл дээр хэлэх санал байхгүй бол.

**Ч.Сайханбилэг:** -Байхгүй байнаа. Чуулганы нэгдсэн хуралдаан дээр.

**Ж.Сүхбаатар:** -Тогтоолын төслийг дэмжиж байгаа гишүүд гараа өргөх үү. 13-13.

**Ч.Сайханбилэг:** -Чуулганы нэгдсэн хуралдаан дээр би танилцуулъя даргаа. Би танилцуулъя. Сайханбилэг хүсэлт гаргаж байна.

**Ж.Сүхбаатар:** -Энэ асуудлаар Байнгын хорооноос гарах санал, дүгнэлтийг Раш гуай.

**Ч.Сайханбилэг:** -Раш гуай би санал гаргаж байна шүү дээ.

**Ж.Сүхбаатар:** -Раш гуай ч гэсэн танилцуулъя гэж байна шүү дээ.

**Ч.Сайханбилэг:** -...тэгээд байхдаа яадаг юм бэ. Раш гуай би танилцуулъя л даа. Хэзээ та нар чинь танилцуулах хүн олддоггүй шүү дээ. Одоо би танилцуулъя гэхээр нэг их.

**Ж.Сүхбаатар:** -Раш гуай.

**Ч.Сайханбилэг:** -Боль л доо Сүхбаатар даргаа. Ингэх юм бол харин яг ингээд байгаа учраас чинь би албаар.

**Ж.Сүхбаатар:** -Тэгвэл Раш гуай нэрээ татаж байна. Сайханбилэг даргадаа. Энэ чинь анх удаа ийм юм болж байна шүү илтгэнэ гэж. Өрсөлдөж. За Сайханбилэг дарга илтгэхээр болсон.

Гишүүддээ баярлалаа.

Сонгуулийн ерөнхий хорооны гишүүнээр санал болгож байгаа гишүүддээ ч гэсэн ажлын амжилт хүсч байна.

Баярлалаа. Байнгын хорооны хурал өндөрлөлөө.

***Хуралдаан 17 цаг 35 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш